text:
Instituto Pedagogico Arubano cu exitoso foro politico 2021: Enseñansa den siglo 21A bira un tradicion di cada 4 aña di IPA pa organisa un foro politico prome cu eleccion di Parlamento. E meta di e foro aki ta pa duna cada representante di partido e oportunidad pa comparti su vision encuanto desaroyo di enseñansa den siglo 21.
Alabes pa e comunidad di IPA y tur partners den enseñansa haya sa kico ta e plannan cu e partido tin pa loke ta trata enseñansa en general. A opta pa uza durante e foro politico diferente forma didactico cu e docentenan ta uza na IPA.
Di e manera aki e representantenan por experiencia e uzo di forma di traha activo cu IPA ta promove bou di su studiantenan. E foro a inicia cu un icebreaker na unda pa medio di e programa Kahoot e representantenan por a participa na un quiz basa riba preparacion cu nan a haci riba tereno di enseñansa.
Di e forma aki e representantenan por a relaha y aclamatisa un poco prome cu e foro cuminsa. E foro mes tabata consisti di tres tanda. Durante e prome tanda a haci diferente pregunta relaciona cu enseñansa entre otro: enseñansa den siglo 21, Scol Arubano Multilingual, PEN2030, Infrastructura y Movecion y Salud.
E preguntanan haci, ta preguntanan acumula di IPA su propio studiante- y docentenan.Siñamento den siglo 21 ta rekeri cierto habilidadnan. Algun di e habilidadnan aki ta, entre otro: pensamento critico, creatividad, comunicacion y colaboracion.
Nos muchanan tin cu siña traha hunto, comunica y colabora pa bin cu solucion creativo. Esaki tambe ta esencial pa bon gobernacion. Pa e motibo aki den tanda dos a scoge pa e forma didactico siña di forma colaborativo (samenwerkend leren).
A agrupa e representantenan a base di tira lot. Esnan cu tin e mesun number a forma un coalicion. E coalicionnan cu a keda forma ta: grupo 1 RAIZ, MAS, PPA y PP., grupo 2 ACCION21, UPP, MEP y AVP., grupo 3 CURPA, RED, POR Y HTC.
Cada grupo a haya un casus cu nan mester a discuti hunto y presenta despues na e publico.E ultimo tanda tabata encera turno liber unda e representantenan por a comparti of convence publico pakico mester vota pa nan of pa nan partido.
A finalisa e foro cu evaluacion di proceso unda e representantenan mester a expresa den un palabra con nan a experiencia e foro. Naturalmente e publico cu a sigui e foro politico di cerca, por a yena un encuesta via e programa Mentimeter, caminda por evalua e representantenan riba diferente tereno entre otro: presentacion, preparacion y contenido.
Por ultimo e publico por a scoge pa kende nan lo a vota a base di e presentacion di representante. E partidonan cu a resalta tabata MEP, MAS y RAIZ.
Un palabra di gratitud ta bay na tur e representantenan pa acepta e invitacion di IPA y participa activamente na e foro: Flora Petronilia (Accion 21), Natalie Geerman (PPA), Solangel Dinmohamed-Laclé (MAS), Ivan Yarzagaray (UPP), Sue-Ann Ras (MEP), Gilbert Webb (HTC), Anchelino Vrolijk (POR), Ryçond Santos do Nascimento (AVP), Gisele-Mireille Sint Jago (PP), Max Robert (CURPA), Ivan Croes (RAIZ), Armando Lampe (RED). Tambe IPA ta gradici e team di studiante y personal cu a organisa e foro politico. Masha danki di curason.


c: text/html

text: BOSTON – Tanto e pelotero professional Xander Bogaerts como Nathan Eovaldi a rechasa e oferta di un aña di Boston Red Sox d 19.65 miyon pa hunga cu e ekipo durante 2023. Ambos ta agente liber y por firma cu cualkier ekipo. Pero cualkier ekipo cu firma nan, ta sacrifica nan ‘draft picks’, esta e evento unda cu ekiponan por selecta hungadornan potencial nobo. Esun cu haya e prome chens, ta bebe awa limpi semper. Mes momento si cualkier un di nan firma cu un otro ekipo cu no ta Boston, Boston ta haya un chens pa scohe un prospecto nobo te den di 4 buelta. Hopi biaha mayoria di esnan cu wordo scohi den di 4 ronda, no ta yega liga grandi. Bogaerts no a acepta, y ta premira di firma pa un deal di por lo menos 200 miyon. Esun cu ta mas cerca di firm’e, awor ta Philadelphia Phillies aunke tin chens pa Los Angeles tambe firma.

robotstxt: allowed

filter: keep


text: Diaranzon atardi a drenta informe di un accidente cu hende herida pariba di rotonde Las Americas, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e chauffeur di un pick-up a slip riba e caminda muha bayendo pariba a perde control, baha caminda y a bay dal riba un palo di lus. Debi na e impacto e chauffeur a resulta herida. Na yegada di e ambukans nan a atende e victima y a transporte pa hospital. Elmar a presenta pa asinakita e wayanan cu a keda riba e caminda. Den transcurso di diahuebs nan lo cambia e palo di lus.


text:
MEP su vision economico ta dirigi riba crecemento economico sostenibel. E meta no ta crecemento riba su mes pero conecta na bienestar general di pais Aruba. E maneho economico ta dirigi riba un maneho Economico Sostenibel den cuadro di e 17 metanan sostenibel di Nacionnan Uni cual Aruba a compromete cu ne. Den programa di MEP pa gobernacion 2021-2025 pa economia, E motor mester draai pa tin movecion, ta amplia riba loke Gabinete Wever-Croes a logra durante e periodo di gobernacion 2017 pa 2021.
Un periodo no facil pa motibo primeramente door di e situacion financiero desastroso cu MEP a encontra cu a conduci cu Gobierno mester a hala faha mara hunto cu nos pueblo pa asina nos pais por a bay bek riba e bon rumbo financiero. Den un periodo di casi 3 aña, Gabinete Wever-Croes a logra un surplus den nos presupuesto despues cu esaki no tawata e caso durante e gobernacion anterior.
Despues cu a logra esaki, a bin e pandemia di Covid 19 na unda cu mundialmente a sufri di e efectonan devastador aki. Sinembargo, Gabinete Wever-Croes a actua cu sabiduria y a percura pa negosha cu Hulanda pa asina pone nos hendenan na prome luga. A logra FASE, subsidio di salario. Subsidio pa negoshinan pa asina nan no bay fayiet. Y awo, poco poco por mira luz na e final di e tunel. Luz di speransa y recuperacion. Nos ta den tempo di recuperacion. P’esey Partido MEP den su programa pa e proximo gobernacion a indica e pasonan cu lo tuma pa asina cana e caminda di recuperacion acompaña pa cada ciudadano di nos dushi baranca.
Lo crea cupo di empleo.
100% recuperacion salarial di sector publico y sector priva den e cuponan di empleo existente y ehecuta e Proyecto “Aruba Kier Traha” di recapacitacion pa yuda nos hendenan bek cu un trabou.
Fortifica nos pilar economico principal, turismo, a traves di un desaroyo turistico balansa y di calidad enbes di cantidad y enfocando riba diversificacion den e sector turistico.
Creacion di industrianan nobo como pilaranan economico riba e 6 sector prometedor entre otro sector primario, agricultura, cria y pesca, y industria creativo y cultural y introduci un Mercado popular.
Enfoca riba Aruba su economia di Patrimonio, Creatividad y Recreacion Economico – “Aruba’s Outdoor Amenity, Creative & Recreational Economy Program”, pa genera un actividad economico recreativo y creativo rond di nan pa atrae mas bishitante y mehora e calidad di experiencia durante e bishita.
Creacion di industrianan nobo como pilaranan economico riba e 6 sector prometedor entre otro sector primario, agricultura, cria y pesca, y industria creativo y cultural y introduci un Mercado popular.
Enfoca riba Aruba su economia di Patrimonio, Creatividad y Recreacion Economico – “Aruba’s Outdoor Amenity, Creative & Recreational Economy Program”, pa genera un actividad economico recreativo y creativo rond di nan pa atrae mas bishitante y mehora e calidad di experiencia durante e bishita.
“Nos prioridad ta pa crea mas desaroyo economico dirigi riba crea cupo di empleo pa nos ciudadanonan, genera mas entrada pa nos pais y pa genera devisas pa fortifica nos moneda. E esfuersonan aki combina cu ehecucion di e Plan Nacional di Vacunacion contra Covid-19, lo percura pa nos yega un normalidad “nobo” mas lihe posibel.”


text:
Den e periodo di 2005 pa 2007, 853 persona a muri di kánser; esei ta un promedio di 284 kaso pa aña. Esei ta nifiká ku despues di enfermedat kardiobaskular, (si tuma tur e diferente tiponan di kánser huntu) kánser ta e kousa prinsipal di morto na Kòrsou.Sigui lesa
Si tuma Karibe den su totalidat, e kantidat di persona ku ta muri di kánser na Kòrsou ta mas haltu ku promedio. E sifra di mortalidat promedio den Karibe ta 126,9 pa kada 100.000 persona. Na Kòrsou, e sifra di mortalidat na 2007 tabata 217,61 pa kada 100.000 persona.Sigui lesa


text:
Sports
Home Sports
Campeonato Nacional Femenino y Masculino tawata un exito total
ORANJESTAD, Aruba – 17 di November 2022: Federacion di Ahedres di Aruba (FAA) a clausura nan Campeonato Nacional Femenino y Masculino, na nan cede...
Durante un anochi hopi ameno, Arubaanse Voetbal Bond a Meet & Greet cu prensa...
Ayera anochi den Allegra Bistro situa den Courtyard by Marriott Aruba Resort a tuma luga e prome “Meet & Greet” di Arubaanse Voetbal Bond...
Prome Minister Evelyn Wever-Croes: PRESUPUESTO APROBA CU UN SURPLUS DI 63 MIYON FLORIN
Cu un surplus Aruba ta haya e espacio pa inverti den nos pais Diaranson 16 di November, un dia historico pa nos pais pa loke...
Monica Pimentel a biaha pa Campeonato Mundial na Mexico.
Monica Pimentel di Impact Taekwondo y coach di Aruba Taekwondo Bond "ARTBO" a biaha pa Guadalajara, Mexico. Monica Pimentel ta bay como e unico coach di...
Presidente di Aruba Taekwondo Bond a biaha pa Mexico.
Presidente di Aruba Taekwondo Bond "ARTBO" Sr. Moises Fernandez a biaha pa Guadalajara, Mexico pa e Campeonato Mundial di adulto. Durante e siman di 15-20 di...
Despues di 2 Aña…… Aruba Beach Tennis Championship 2022 tei bek
Oranjestad, Diadomingo awo, 13 november, lo duna comienso na e torneo mas grandi, mas popular, y premia como e number 1 di mundo, esta...
Isabela Bovagard preparando pa su reto internacional
Den fin di siman Monica Pimentel a scoge su team pa representa Aruba den e proximo Campeonato Internacional. Isabela Bogevad di Impact Taekwondo a wordo selecta...
Les a cuminsa bek na Brazil Taekwondo Stichting.
Diaranson atardi les di Taekwondo a cuminsa bek den e gymzaal di Tarcisius Kleuterschool situa na Mabon. Clifford Rasmijn a cuminsa cu 5 atleta nobo...
Exitoso Campeonato “Open Aruba 2022”
Oranjestad: Recientemente a tuma luga na Centro Deportivo Libertador Betico Croes e campeonato “Open Aruba 2022” di Aruba Karate Bond (AKB) den colaboracion cu Aruba...
“Bek den Tempo Betico Croes Memorial Run 2009”
Instituto Biba Saludable y Activo (IBiSA) ta participa na pueblo di Aruba en general cu dia 25 di januari 2023 e prome careda oficial...


text:
les di Sabbatskol
otro idioma
Les di sabbatskol kuartaal 4, aña 2022, Titula: Bida Eterno: Morto i e speransa futuro
Les 10: E Kandelanan di Fiernu
E Kandelanan di Fiernu
Lesa pa e siman aki:
Marko 9:42-48; Mal. 4:1; Hudas 7; 1 Tim. 2:5; Echo 2:29, 34, 35; 1 Huan 5:3-12.
TEKSTO PRINSIPAL:
(1Tesalonisensenan 5:21).
sabbat, 26-11-2022
E poeta Italiano Dante Alighieri (1265-1321) a skibi su famoso obra, The Divine Come comedy, di un biahe fiktisio di e alma despues di morto. E alma a bai na inferno (fiernu) den e tera; òf na purgatorio, kaminda e alma humano por limpia su mes, i bira digno pa subi bai shelu; òf na paraíso, den presensia di Dios mes. Aunke e ta un poema, ireal, Dante su palabranan a terminá, teniendo un gran influensia, espesialmente riba teología Katoliko Romano. E noshon básiko ku un alma inmortral ta bai fiernu, purgatorio, òf na paraiso, ta fundamental pa e iglesia ei. Hopi denomonisashon konservativo Protestant, tambe ta kere den un alma immortal, ku despues di morto ta asendé na paraíso òf ta asendé na fiernu. En efekto, si e alma humano nunka ta muri, e ora ei, e mester bai un kaminda despues ku e kurpa muri. Seguramente un komprondementu falsu di e naturalesa humano, a kousa teribel erornan teológiko. E siman aki nos ta trata algun di e teorianan aki, ku no ta bíbliko, meskos ku e vishon bíbliko di loke ta pasa despues di morto.
Repasá e lès di e siman aki pa prepará pa Sabat, 3 di desèmber.
113


text:
Sergeant Rayron Thiel, kende ta mentor di e grupo di formacion social SVT caminda e ta comparti cu tin 21 hoben cu ta siguiendo e trajecto. “Nos a cuminsa na maart caminda 24 hoben a cuminsa, un lastia cu tres di nan a cay afo.”
Den caso cu hoben perde motivacion of e cambionan ta bira un reto pa nan, sr. Thiel ta bisa cu ta keda motiva e grupo. E ta un cambio cu cada hoben mester adapta nan mes na e medida y reglanan cu tin.
E ta splica cu hopi di e hobennan aki no ta custuma na un sistema di lanta trempan, no tin hende cu ta keda constant nan tras, anto nan ta ripara cu e opleiding no ta pa nan y tampoco no kier e motivacion.
Sinembargo e ta bisa cu toch den e tiki tempo, nan por siña algo cu nan por bay bek cas cune. Awo nan ta bayendo pa 3 luna cu e grupo di 21 hoben. “Nan ta hoben motiva y awo nan ta den e fase cu ta mustrando e preparacion pa yega trabou despues di opleiding.”
Un otro punto cu e ta menciona tin interes den algun di hoben cu kier sigui e trajecto pa asina forma parti di Arumil, pero algun di nan no a caba e niveau di scol necesario pa nan por drenta. E ta bisa cu nan ta kedando cla cu nan estudio pa asina por warda test pa por sigui e opleiding na Curaçao.
“Tin un bon resultado cu esey, pero tambe nos ta keda prepara nan pa asina nan ta cla y bon prepara den comunidad”, e ta bisa.


text:
Diabierna atardi a pidi intermediacion di Polis pa un pashent disgusta, rabia y agresivo na consultorio di Dokter John Croes na Madiki. Ey Polis a topa cu un homber altera, cu a conta nan cu e no por a drumi henter anochi pa dolor na ribchi, pero cu e secretaria di Dokter ta bis’e cu no tin number mas pa awe y cu e no por mira e Dokter, ni cu e sinta warda. E no por a acepta esey y den e proceso a insulta e secretaria y a altera hopi.
Polis a splik’e cu nan tin comprension cu di berdad e por tin dolor, pero birando agresivo y faltando respet e no lo logra haya un cita tampoco. A mustr’e e caminda cu e lo tin cu cana pa haya un afspraak cu su Dokter pero cu ta dificil pa Polis obliga e Dokter pa brind’e cuido tampoco. A conseh’e pa e presenta mañan trempan pa sigura su number y cu miho chens pa por mira e Dokter.
No por keda sin menciona cu ultimo añanan tin hopi keho den comunidad riba e tempo di espera pa mira un Dokter. Mayoria bez e ta sinta na e tempo pa por haya afspraak cu un Specialista cu por varia trankilamente entre 2 pa 6 luna. Pero, awor e tendendia ta birando mesun cos pa Dokternan di Cas, cu si no coy number mainta trempan, cu e chens pa haya cita ta casi imposibel. Dokternan ta mira un cantidad limita di pashent pa dia, pues den algun caso….specialmente Dokternan di Cas cu tin hopi pashent, pa haya un cita por casi parce gana loteria.
Na final e pashent rabia a mustra comprension y a acepta su eror cerca e Polisnan. El a keda di sigui nan conseho. Polis a splik’e cu si e no kier esey, e por bay AZV pa entrega un keho. Pero definitivamente e estilo agresivo no ta aceptabel y no lo yud’e tampoco den e proceso pa busca cuido medico.


text:
WILLEMSTAD- 19 di mart 2015:- CTB resientemente a invitá 5 ‘Video Bloggers’ (vloggers) for di Nort Amérika pa bishitá nos isla. Durante nan bishita kada ‘vlogger’ a graba un video kòrtiku di nan eksperensia na Kòrsou den un forma kreativo. Nan a filma e mas di 30 playanan ku nos isla tin, meskos e diversidat di mas ku 55 kultura, Kòrsou su arkitektura i hopi mas.
Durante un periodo di 3 dia e grupo di ‘vloggers’a hasi un rekorido rònt Kòrsou pa despues kompletá e produkshon final. E grupo di ‘vloggers’ku a bishitá Kòrsou a konsistí di: Juliana Broste di ‘Traveling Jules’, Teri Johnson di ‘Travelista Teri’, Nate Fluellen di ‘World Wide Nate’, Cailin O’Neil di ‘Travel Yourself’ i Kellee Edwards di ‘Kellee Set Go’. Mirando e éksito di e videonan ku a keda produsí, CTB a inisiá un kompetensia den kual kada ‘vlogger’ ta kompetí pa haña mas tantu voto pa nan video promoshonal di Kòrsou. E ‘vlogger’ ku risibí mas tantu voto lo gana e premio máksimo. CTB ta invitá pueblo di Kòrsou pa bai na e link bit.ly/vloggers-curacao i vota pa bo video favorito i alabes kompartí esaki ku amistat- i famianan riba medionan di komunikashon sosial. Por vota te ku djaweps 2 di aprel próksimo.
CTB ta keda kreativo. Tur esnan ku ta hasi uso di Internèt riba un base diario ta rekonosé e influensia ku tantu ‘bloggers’ komo ‘vloggers’ tin riba e desishon ku un persona ta tuma pa por ehèmpel su eskoho di muzik, kua restorant e ta bai, kua paña pa bisti i kua destinashon pa bishitá. Ku Kòrsou ta bunita esaki ta sin duda; pero pa mira nos isla for di bista di un ‘vlogger’ ta algu diferente i interesante. Vota i kompartí bo video favorito awe mes.


text:
Mientras ku e ta sospechoso, Elmer Wilsoe no ta interesá pa drenta parlamento.
Debí ku ainda e ta sospechoso den e kaso “Maximus”, parlamentario Elmer Wilsoe a bisa Partido Pueblo Soberano ku e no ta na disposishon pa drenta parlamento. Parlamentario Wilsoe tabata number 4 riba lista di Pueblo Soberano den e resiente elekshon. “Ami a bisa partido ku lo mi no aseptá niun puesto komo parlamentario te na momentu ku mi no ta sospechoso mas den e kaso. Mi a konfirmá esaki,” asina “Kadè” Wilsoe a bisa durante un konferensia di prensa ku el a tene na sede di e partido. Partido Pueblo Soberano ta den e proseso di formashon i Wilsoe ta di opinion ku mester ta kla pa tur hende ku e no ta bai den parlamento. Esaki lo nifiká ku eventualmente e number sinku riba lista, Sherwin Leonora lo por drenta parlamento. Durante e rueda di prensa, Wilsoe a papia tokante e lèkmentu di dokumentunan di RST. Ademas e parlamentario a sigurá ku e ta inosente. No opstante ku e ta lamentá e manera kon kosnan a bai, Wilsoe a pone bon kla ku e no tin miedu, ni di Ministerio Públiko ni di fiskal Rip. “E no por kibrami tampoko, paso mi tin karakter sumamente fuerte,” asina Elmer Wilsoe a deklará na prensa.


text:
Un muhé kostarisense ta den kontienda pa e posishon di sekretario general na Nashonnan Uní.
Na e momentunan akí tin 11 kandidato pa sigui e koreano Ban Ki-moon, e sekretario general aktual di Nashonnan Uní, ku ta keda te promé di Yanüari 2017 na e posishon ei. Un di e kandaidatonan ta Christiana Figueres ku a keda nominá pa gobièrnu di Costa Rica.
Den su 70 aña di eksistensha, nunka promé Nashonnan Uní no tabatin un hende muhé komo sekretario general. Tin hende ta pensa ku ta tempu pa un hende muhé bini na e posishon ei.
Figueres, no ta e úniko hende muhé nominá pa e posishon di sekretario general di Nashonnan Uní. For di Argentina tin tambe Susana Malcora. Además e polítiko femenino di Kroasia Vesna Pusic, meskos e direktor-general di UNESCO Irina Bokova di Bulgaria, e èks kansiyer di Moldovia Natalia Gherman i finalmente e èks promé minister di New Zealand i aktual atministradó di Programa di Desaroyo pa Nashonnan Uní, Helen Clark.
Tur e hende muhénan aki ta kandidato pa bira sekretario general di Nashonnan Uní.
Figueres, un ekonomista i analista, ta yu muhé di José Figueres Ferrer, ku a sirbi tres bia komo presidente di Costa Rica. Dia di su nominashon, Figueres a bisa den un charla ku e tin e gran tarea pa duna mundu speransa bèk. Ela indiká ku su prioridat ta pa alkansá resolushonnan pasífiko i fortifiká e responsabilidatnan di e organisashon durante krísis, tur esaki ku un optisimismo pasífiko.
“Sin optimismo, sin un konvikshon fuerte ku nos komo sernan humano ta kapas di resolvé problemanan, nos lo no ta kapas di move bai dilanti”, asina Figueres a bisa.
E susesor di Ban Ki-moon lo por ta konosí for di luna di novèmber próksimo.


text:
Ekonomia lo krese ku 0.7% den 2017
Den komishon sentral di parlamento Minister pa Desaroyo Ekonómiko Eugene Rhuggenaath a informá ku su ministerio a proyektá un kresementu di ekonomia di 0.5% pa 2016 i 0.7% pa 2017. A pronostiká dos senario pa 2017. Unu ta kouteloso, ku subida di 0.3% i unu ta mas optimista di un kresementu di 1.1%. Den e presupuesto a indiká e avershon di e dos nan aki, esta 0.7%. Rhuggenaath a bisa ku el a mira un kresementu leve den 2016 pero ta notabel ku tantu importashon komo konsumo a baha. Invershonnan priva i di afó tambe a keda atras. Pa e motibu ei no ta konsiderá e sifranan komo kresementu i mester hasi máksimo esfuerso pa drecha e sifranan den e añanan benidero.


text:
Kralendijk – Pa medio di proyekto “KREA TRABOU’ Djárason, 9 di yüni entidat públiko di Boneiru a sera un akuerdo ku SELIBON ku e meta pa krea kuponan di trabou pa e personanan ku a keda sin entrada pa motibu di e pandemia di Covid-19.
Diputado Hennyson Thielman ku tin e kartera di desaroyo ekonómiko den kolaborashon ku Diputado James Kroon, ùnidat di asuntunan ekonómiko i Plenchi di Trabou a hasi’e posibel pa bini ku diferente proyektonan pa stimulá aktividat ekonómiko i asina krea kuponan di trabou. Algun di e proyektonan di ‘Krea Trabou’ ta primeramente trabounan di mantenshon públiko ku lo wordu ehekutá pa Selibon. Djárason 9 di yüni direktor di Selibon señor Leito a firma un akuerdo pa kuminsá ku e trabou nan di e proyekto.
Entidat públiko Boneiru pa medio di ‘Krea Trabou’ a destiná 500 mil dòler na proyektonan di mantenshon ku lo ser ehekutá pa Selibon pa krea kuponan di trabou. Algun di e trabounan di mantenshon ta enserá fèrf i touch up sitio nan públiko, pone banki i kap mata. E sitionan ta entre otro Asiento Pir di sùit, rotonde Bonaco, rotonde Nikiboko sùit, rotonde Sabana, rotonde sùrnan di Rozendaal, Plaza Fraternan di Tilburg, algun sitio den sentro di siudat, bushalte den sentro di siudat, bakinan di mata dilanti TCB, Wilhelminaplein, lugá di sinta dilanti duana, lugá di sinta plasa machi Mimi, lugá di sinta dilanti kantor di haf, speeltuin Rincon, Plasa Broertje Janga i plenchi su tras i dak dilanti pompstashon di Rincon.
39 kupo di trabou
E suma total di 500 mil dòler prinsipalmente ta pa kubri e gastunan di salario i seguro pa e trahadónan. Total a krea 39 kupo di trabou direkto ku ta konsistí di un tim di kap mata i un tim di mantenshon di áreanan públiko. “Mi ta sumamente kontentu ku e akuerdo aki. Nos di Gobièrnu di Boneiru a traha duru pa por brinda di forma direkto posibilidat di trabou pa esnan ku a pèrdè esaki. Na mes lugá ta hasi mantenshon i krea un moveshon ekonómiko na nos isla” segun diputado Thielman.
E intenshon ta pa Selibon tuma personanan ku ta inskribí na Plenchi di Trabou pa asina e kuponan ta bai na e persona nan ku a pèrdè nan trabou òf ta buskando trabou. Selibon su tarea lo ta pa manehá e trabou nan i sòru ku nan ta keda hasi manera palabrá, i komuniká ku Gobièrnu pa loke ta trata w ehekushon di e proyektonan.


text:
Korsou
Mr.Baaten a huramenta pa notario
mr.Cornelia “Corinne “ Thesseling –Baaten ta e persona di mas jong cu a huramenta dilanti di president di Gemeenschappelijk Hof van Justitie van Aruba, Curaçao, Sint Maarten y di Bonaire, Sint Eustatius y Saba. Mr. Mauritsz de Kort a huramenta como notario na Corsou.
Mr.Baaten tin experiencia amplio den mundo di notario unda cu e ultimo 12 aña a traha na Corsou y e ultimo 4 aña nan a traha na Sint Maarten.
Durante di e huramentacion den e sala grandi di Kas di Korte na Corsou tabata presente su famia y tambe su coleganan di oficina di kantoor di notario.


text:
ORANJESTAD - 24 di augustus 2021: Frecuentemente e team di bronnen contact onderzoek (BCO) cu ta encarga pa yama esnan cu test positivo pa COVID-19 y su contactonan directo ta confronta datosnan cu ta wordo yena robez den e Aruba Health App cu ta haci comunicacion entre e team y e pashent imposibel.
Na momento cu un persona bay haci un test di COVID-19, e persona mester yena y controla mesora tur su datonan den e Health App pa asina sigura cu esakinan ta corecto; specialmente number di telefon y email. BCO team ta haci un suplica na momento cu bo sali positivo pa COVID-19, isola bo mes y keda pendiente e dia siguiente pa ora bo wordo jama pa asina por tin contacto cu bo persona mesora. BCO team ta confronta hopi persona cu no ta atende yamada y tambe number yena robes den Aruba Health App. E team di BCO ta yama un maximo di 3 biaha pa trata di localisa bo persona specialmente mirando e cantidad grandi di personanan cu tin riba lista pa wordo yama tur dia. Na momento cu bo persona ricibi por medio di mail bo resultado positivo di COVID-19, sigui tur instruccion cu tin riba e email, esta keda den isolacion te ora cu un persona di DVG tuma contacto cu bo e dia siguiente. Den caso cu tin cualkier cambio despues cu bo sali positivo manda un email mesora pa dbz@dvg.aw pa avisa, alcontrario lo ta hopi dificil pa e BCO team tuma contacto cubo pa duna instruccion durante isolacion of tambe na momento di declara bo persona recupera di COVID.


text:
Pa bo mes, bo famia y bo pais. No duda mas!
E weekend aki, diasabra dia 11 y diadomingo dia 12 di september, atrobe Ritz-Carlton ta habri su portanan pa yuda organisa un otro VacunaTHON.
Riba e dos dianan aki, diasabra 11 y diadomingo 12 di september, DVG lo ta dunando e di 2 dosis na tur esnan cu 3 siman pasa durante e VacunaTHON anterior a ricibi nan prome dosis; y tambe DVG lo ta ofreciendo e prome dosis na tur persona cu ainda no a vacuna.
Durante e VacunaTHON lo tin e posibilidad pa scoge entre e vacuna di Johnson & Johnson of Pfizer.
E vacuna di Johnson & Johnson por wordo aplica unicamente na ciudadano di 18 aña of mas, no ta recomenda pa duna hoben bou 18 aña Johnson & Johnson.
Pa e motibo aki, hobennan ta ricibi Pfizer.
Hende muher na estado of cu ta dunando lech'i pecho tambe ta wordo recomenda pa vacuna pa evita complicacion y pa brinda proteccion na e baby cu no a nace ainda of cu ta bebe lech'i pecho.
Participa den nos VacunaTHON, corda cu vacuna no ta solamente un acto di solidaridad y responsabilidad conhunto caminda niun hende por keda atras; pero mas tanto, vacuna ta un acto di amor pa bo mes, bo famia y bo pais!
Por fabor, no duda mas: VACUNA!


text:
[BIBANDO]: Kompanianan ku anteriormente a yena petishon pa un eksonerashon pero ku , pa motibu di e medidanan ku tabata vigente no a bini na remarke, lo no mester bolbe yena un petishon nobo na e momentu akí. Tur petishon pendiente ta keda tratá a base di e adaptashon den medidanan vigente.
[BIBANDO]: Entrante awe, djárason 21 di aprel 2021, tin algun adaptashon den medida di prekoushon pa COVID-19. Entre otro ta posibel awor pa bai landa riba base individual. Ta importante pa nos keda kòrda ku ta un responsabilidat di nos tur huntu pa sigui kuida; tantu di nos mes komo esnan rondó di nos.


text:
Registra fayecimento
Autorisa pa bin registra un fayecimento ta esnan cu a wak of a haya sa di e fayecimento. Tambe por autorisa e agencia funeraria pa registra e fayecimento. Trece cu bo
Pa registra un fayecimento mester trece:
- un identificacion valido;
- un declaracion di un dokter di su fayecimento;
- un declaracion di fayecimento di Departamento di Salud Publico (B-envelop);
- buki di matrimonio, si tin;
- paspoort Hulandes, si tin.
Autorisacion pa dera
E empleado publico na Censo mester duna autorisacion pa por dera of pa cremacion di un persona.
Entrega paspoort
Si un persona cu a fayece tin nacionalidad Hulandes, mester entrega su paspoort na e funcionario di registro civil. Un paspoort di un persona ta caduca pa ley ora e fayece.


text:
EAGLE BEACH, Aruba – Oct. X, 2022— Bucuti & Tara Beach Resort ta celebrando su di 35 aniversario. Locual a cuminsa como un soño di un hotelero hoben casi cuatro decada atras, a converti den un di e Mihor 25 Hotelnan na Mundo segun Tripadvisor, Condé Nast Traveler, Travel + Leisure, y Forbes Magazine. Na mes un momento, e hotel prestigioso a bira e prome hotel certifica Carbon Neutral den Caribe.
Turismo: un opcion natural pa Aruba
Na 1985 ora e Rafinaderia di Lago a cera, hopi persona a perde nan trabou y gobernantenan tawata busca oportunidad nobo economico pa Aruba su comunidad por continua di prospera. E industria turistico a wordo poni na prueba y a converti den e foco principal di Aruba su economia. E hotelero Ewald Biemans, cu tawata un lider den e sector turistico, a responde na gobierno su yamada pa inverti den nos isla y cu su compromiso na Aruba, Bucuti Beach Hotel (awor conoci como Bucuti & Tara Beach
Resort) a nace.
Triunfante a pesar di un comienso inespera
Oct. 19, 1987, conoci como Black Monday, ta e dia cu e stock market internacional a colapsa; pero pa Bucuti Beach Resort, e dia aki a marca su gran apertura, 11 dia prome cu e tawata premira di habri su portanan. Desde su apertura, e hotel tawata ful y prosperidad a reina den e hotel special na Eagle Beach.
Inspira door di e personanan amabel y briyante di nos isla, Biemans a incorpora lo mihor di Aruba den Bucuti. E semper a preocupa pa Aruba su comunidad local, su beyesa natural y e experiencia inolvidabel cu Aruba so por ofrece.
Innovacion, adaptacion y e mihor ekipo
E exito di Bucuti & Tara a wordo impulsa door di Biemans su participacion y dedicacion na su comunidad y e continuo reinversion den e hotel y su trahadornan. E implementacion di tecnologianan avansa y innovacionnan ta crea un luga di traha eficiente, deseabel y bon organisa. Ademas di esey, durante
pandemia, e hotel a mantene 100% di su trahadornan, a ofrece oportunidadnan educativo, condicionnan di traha atractivo, cuminda saludabel y te asta un programa di spaar y prestamo cu tambe ta ofrece
“green loans”.
“Nos ta den industria di naturalesa”
Como Biemans semper ta bisa, “Nos no ta den industria di turismo, nos ta den industria di naturalesa.
Hende ta bin di tur parti di mundo pa experiencia e beyesa natural di Aruba.” Protehe Aruba su medio ambiente semper a forma parti di e valornan fundamental di Bucuti & Tara danki na Biemans kende semper a sinti obliga pa protehe e tesoro cu ta Aruba y Bucuti & Tara. E la dirigi e esfuerso cu converti
Bucuti & Tara den un di hotelnan di mas eco-certifica na mundo, cu certificacionnan como Green Globe, Travelife Gold, ISO 9001, ISO 14001, y LEED Gold v4.1. Na Aug. 2018, Bucuti & Tara a bira e prome y unico hotel den Caribe certifica Carbon Neutral. Na 2020, United Nations a duna Bucuti & Tara un UN Climate
Action Award y a bisa cu e resort su programa medio ambiental ta “replicabel y escalabel” pa hotelnan y companianan internacionalmente. Pa Biemans, esaki ta cuminsa na cas, compartiendo informacion y su conocemento cu studiantenan, companianan local y personanan den gobierno.
Media internacional ta publica cada premio y certificacion cu e hotel a haya durante e ultimo añanan.
Esaki ta pone Aruba riba escenario mundial, destacando su beyesa natural, cultura, hende y experiencia di biahe como un top destinacion den Caribe.
Sosten comunitario
Pa mas di 30 aña, cada luna Bucuti & Tara ta invita su huespednan y trahadornan pa limpia un miya di Eagle Beach. Ademas di esey, pa combati e sufrimento di bestianan bandona riba caya, e hotel a lansa Fundashon Stimami Sterilisami, cu desde 2016 te cu 2022, a subsidia e costo di sterilisacion di mas di 30,000 mascota. Semper tawata un prioridad pa e hotel duna apoyo na Turtugaruba, Donkey Sanctuary y Pack for a Purpose (cu ta beneficia muchanan di Imeldahof). Biemans tambe a funda Tara Eco Supplies, cual ta e prome y principal wholesaler na Aruba cu ta importa y bende productonan eco-friendly na
hotelnan y companianan local.
Pa un futuro sigur, nos tin cu siña di pasado
Mientras Bucuti & Tara ta plania pa futuro, e hotel ta enfoca pa sigui eleva su calidad di servicio, mientras continuando di beneficia su hogar, Aruba. E hotel su proximo obhetivo ta pa bira Carbon Negative na 2023. Bucuti & Tara ta sigui comparti su iniciativanan pa yuda comunidad cuminsa cu nan programanan
medio ambiental. Tur hende ta bon bini na e hotel pa siña mas.
Proximamente: Un celebracion adecua pa Bucuti & Tara su di 35 aniversario
Biemans y su gran amiga y colega, Grete Marie (Ree) Case, a dona un gran parti di 12 hectar di tereno, y Bucuti & Tara a sponsor e resto, na e fundacion cu nan a funda pa e preservacion di naturalesa na Noord. E luna cu ta bin, 35 mata lo wordo planta pa celebra e creacion di un caminda natural pa cana of core
den e tereno protehi, cu pronto henter comunidad lo por disfruta.


text:
Na Kòrsou solo ta kima práktikamente henter dia. Eksponementu duradero na UV i speshalmente UVA por kousa daño na lèns di wowo, “hoornvlies” i “netvlies”.
UVA, mihó konosí komo UV di onda largu, ta penetrá profundamente den bo kueru. UVB, mihó konosí komo UV di onda korto, ta kousa kimamentu riba e superfisie di kueru. Brel di solo barata no ta filtra UV bon ètòl. Tras di e glasnan skur e pupilnan ta ekspandé. Esaki tin komo konsekuensia ku un kantidat di UVA aún mas grandi ta drenta bo wowo.
E glasnan di brel di solo ku ta optenibel serka optometrista ta ofresé protekshon kompletu kontra UVA. Tur e glasnan di brel akí ta garantisá e mesun prorekshon, pues glas kla tambe. Glas di brel skur òf di koló ta pone ku bo por wak rònt na un manera agradabel ora tin hopi lus di solo.
Brel ku glas ku bo por bira mas òf ménos skur ta ideal pa Kòrsou. E glasnan aki ta adaptá nan mes na e kantidat di raya di solo. E glasnan ku ta polorisá tin komo bentaha ku sierto brio, por ehèmpel na superfisie di awa, ta disparsé. Glas di brel trahá di glas òf “kunststof” tin e mesun abilidat di filtra UV.
Na Optica Oduber & Kan nos ta informá i konsehá bo ku plaser tokante loke ta pas mihó ku bo!
Protekshon di wowo kontra un kantidat muchu grandi di UV
30-10-2017, Pieter van Thiel


text:
Kuenta bankario separa?
Intro bon siman na tur mi fiel lesadónan. Nos ta kla pa inisio di temporada di festival di Tumba ku hopi aktividat... Read More
Doño di kas ke sakami for di kas i mi no tin kaminda di bai
Bon siman na tur mi fiel lesadónan, e siman aki nos ta papia di bibienda algu masha importante ku awe bo tin... Read More
Paga impuesto pa hende morto kon por ta?
Na tur mi fiel lesadónan Bon Siman! Bendishon I tur kos bon! Ban habri siman ku positivismo I amor! Manera semper tin... Read More
Kasa ta keda bashi despues di morto di kasa!
Na tur mi fiel lesadónan Bon siman i bendishon. Danki pa e tantísimo preguntanan. Ku dedikashon lo mi siguí kontestá tur. Ban... Read More


text:
HERENCIA ta e lansamento di e prome SOLO Collection di MAISON RYON despues di e lansamento na juni 2021. E momento pa fortifica kico MAISON RYON su identidad ta como marca a yega despues di 15 luna E ta un coleccion inspira riba infancia di su creador, RYON, cu tabata gusta explora, lesa buki y conoce mas di e sitionan historico. Su interes a permanece y su curiosidad a laga su mente sigui desaroya cu tempo pa sa mes di nos ‘raiz’, cual cu p’e ta simbolisa HERENCIA.
HERENCIA ta un coleccion basa riba historia Arubano di e pictographs y petroglyphs (pinturanan) laga atras door di e Amerindionan na e sitionan arkeologico na Aruba manera: Cunucu Arikok, Fontein y Paraguana. Cu un respet inmenso, e idea aki a nace for di e pinturanan aki, crea siglonan pasa door di e prome hendenan cu a pisa nos suela, e mesun suela cu nos ta yama cas. Esaki ta e simbolonan di nos identidad, transforma den e piesanan di joyanan unico, simbolico cu un ‘plethora’ di emocion. E piesanan aki ta destina pa ta un recordatorio di e echonan di nos pasado, di nos mesun historia y di esun di nos Cas, Aruba.
E parti mas fascinante den e proceso creativo tabata e parti di desaroya e joyanan cu e joyeronan, uzando e tecnica di ‘lost wax casting’, sintando diferente biaha hunto den e atelier pa asina yega na un tamaño na e vision di RYON. Den edicion di Focus Digital Magazine di november, Ryon Dijkhoff ta elabora riba henter e proceso pa realisacion di un coleccion cual ta ‘sofisticacion autentico’.


text:
Home
Notisia
Roald Lapperre en Saskia de Reuver a kòmbersá ku representantenan di ministerio di Enseñansa i direktivanan di skol
31-10-2022 | 20:27
Djárason 26 di òktober Roald Lapperre (direktor general di Asuntunan den Reino) i direktor di Paisnan, Saskia de Reuver, a ...
Invershon den waf di Kòrsou
17-10-2022 | 18:52
CDM Holding i Damen Shipyards Group huntu ta invertí 40 mion dòler den Damen Shiprepair Kòrsou. E modernisashon amplio di e waf ...
5.6 mion florin pa mantenshon di tres skol na Kòrsou
14-10-2022 | 15:00
Minister di Enseñansa, Kultura, Siensia i Deporte resientemente a keda informá ku gobièrnu hulandes a pone mas ku 5.6 mion florin ...


text:
Willemstad – Servisio pa Obra Públiko (OW) ta informá ku entrante djabièrnè 4 di febrüari 2022 ta bai hasi diferente trabou riba Kaya Rector Zwijsenstraat.
E trabounan aki ta den kuadro di e proyekto pa drecha e sistema di riolering for di SVB te ku e sentro di purifikashon di awa na Klein Hofje. Kontratista Aliansa ta enkargá ku esaki i e trabounan tin un durashon di 5 siman.
Outomobilistanan ku ta hasi uzo di Rector Zwijsenstraat, kuminsando for di e edifisio di Extra te na e krusada di Van Eyck Voorthyzenweg / Rector Zwijsenstraat, lo mester kore riba e banda drechi di kaminda. Esaki ta konta pa ámbos banda di e kaminda. Lo bai tin bòrchinan i barinan pa guia outomobilistanan den e área.
OW ta pidi pa outomobilistanan bai poko poko, respetá e bòrchi i barinan di tráfiko den e área.


text:
ORANJESTAD,Aruba
E wega di Campeonato entre San Francisco 49ers, y Kansas City Chiefs lo wordo proyecta na Aruba su screen di mas grandi, flotando riba awa, riba dia 2 di Februari na beach di Hilton Aruba Caribbean Resort & Casino.
Fanaticonan di Football por mira e wega comfortabelmente riba nan aseinto na lama, cu stul di lounge of mesanan tambe lo ta obtenibel.
Mientras e 49ers ta spera di por gana nan di seis Lombardi Trophy, cual lo por duna nan e titulo di e cantidad di triunfonan na Superbowl den historia di e NFL, e Kansas City Chiefs sigur lo pone duro di nan parti, mirando cu nan a yega Superbowl pa prome biaha den 50 aƱa. E aƱa aki, ta wordo bisa cu e prijs pa un propaganda di 30 seconde ta bay te cu $5.6 miyon dollar pa un spot den e wega.
Hilton Aruba Caribbean Resort & Casino ta ofreciendo $22 p/p carchi pa evento cual ta inclui
asiento, dos cerbes di bon bini, nachos cu dip, specials riba cerbes local, Bud Light, y faborito,
suficiente stadium fare.
E resort ta preparando pa un servicio eficiente di food & beverage durante e wega y e Famoso Superbowl Pepsi Halftime show cu cantantenan Jennifer Lopez & Shakira.


text:
Bondia yufrou, bondia muchanan,
Awe mi ta bai tene un spreekbeurt di Kultura, dor ku e ana aki ta ana di Kultura.
Prome mi ke konta boso kiko ta kultura.
Kultura ta e e manera ku hende ta biba ku otro, ku su bisendario i naturalesa .
Tur pais tin nan mes kultura
Asina Korsou tin su kultura
Chines tin nan mes kultura
Hulandes tin nan mes kultura
I tur otro pais na mundu tambe tin nan mes kultura.
Tin un parti di kultura ku bo por mira ront di nos I un parti ku bo no por mira fasil. E parti ku nos ta mira di nos kultura ta por ehempel:
- Edifisio bieu ku nos ta yama monumento
Asina nos tin nos kas di kunuku i hopi landhuis bunita na Korsou
- Artikulo bieu, manera heru di strika di kerosin, washi pa laba pana
- Nos kuminda krioyo manera funchi, tutu, yambo ku bonchi
E parti di kultura ku nos no ta mira ta:
- Idioma
Manera nos Papiamentu ku ta un kombinashon di idioma Afrikano, Portuges, Spano i Hulandes. Nos por tende nos idioma ku nos orea si.
- Kerensia,
Esaki ta pensamentu nan di antes. Asina tin hopi hende ku gusta sensia kas fin di ana. Nan ta kere ku esaki ta duna nan suerte. Esaki ta un kerensia.
- Dichonan I proverbio
Nos tin manera di papia pa splika un situashon
Asina bo por bisa e proverbio: mi a hari mi barika yen. Esaki no ta nifika ku bo barika ta yen di kuminda pero ku bo a hari masha tantu mes. Tambe tin e proverbio ku ta bisa Bati Bleki. Esaki tampoko no ta nifika ku bo ta bati un bleki di berdat. Pero ku bo ta hasi redu
- Norma i Balor
Esakinan ta tur regla di respet di loke un hende tin mag di hasi of no mag di hasi.
Asina nos no por yama hende grandi BO. Nos ta bisa mai ku pai, mama, tata of tanchi ku tio i nos no ta yama nan BO
Arte tambe ta parti di kultura ku nos por mira ront di nos . Ku arte hende ta mustra nan emoshon i pensamentu na un manera kreativo. Nos tin diferente forma di arte:
- Baile, manera nos baile folklornan, manera wals ku mazurka
- Musika, nos muzik di karnaval, tumba. Pero tambe muzik di Seu i hopi otro mas
- Arte Visual, ku ta pintura i eskultura
- Artesania, kosnan traha di obra di man, por ehempel produktonan traha di klei of skalchi di kalbas.
- Teatro, manera komedia
Kultura ta pasa di hende grandi pa mucha. Asina nos por sina hopi di nos welanan i tanwelanan di nos kultura.
Ta bon pa bo konose bo kultura, paso kultura ta parti importante di bo mes i bo pais. Mas bo konose bo kultura mas bo ta stima bo mes i bo pais.
Danki ku boso a skucha mi


text:
Joran van der Sloot
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Joran Andreas Petrus van der Sloot (n. 6 di augustus 1987 na Arnhem, Hulanda) ta un Hulandes cu te dia di djawe ta e sospecho principal di e caso di Natalee Holloway, un señorita cu ta di Merca. E tin famia na Aruba, su tata tawata tin carera di abogado y e tawata e defensor di su yiu durante e trali di e caso di Natalee Holloway.
Morto di Stephany Tatiana Flores Ramirez[editá | editá fuente]
Riba 2 di juni 2010, Van der Sloot ta den detencion riba e caso di un Peruano cu e ta wordo sospecha di a mata na Peru.[1] Segun informacion oficial Van der Sloot lo a asesin'e riba 30 di mei 2010. A bin asina cu e trahado di hotel a haya e klepchinan mancha cu sanger. Nan a par'e na e frontera di Chile, aworaki e ta den embahada Hulandes pa sa kico lo ta su destinacion. Ta trata di asesinato di yiu muher di 21 aña di e comerciante y piloto di auto di careda Ricardo Flores. E mucha muher Stephany Tatiana Flores-Ramirez, nan a hay'e morto den hotel TAC, na Miraflores, cerca di Lima, Peru. El a wordo bati y maltrata. Aparentemente e no a hinc'e. Varios corant Peruano a indica cu van der Sloot ta e sospechoso principal, pasobra e camber di hotel unda nan a haya e curpa riba diaranson mainta ta registra na su nomber . Trahadonan di e hotel a declara tambe na polis cu durante weekend nan a wak Joran cu e juffrouw aki. Polis Nacional di Peru a descarta e posibilidad cu el a secuestr'e, despues cu su mayornan a reporta su disparcion for di diabierna pasa. Polis a yega na e conclusion aki, despues cu nan a combersa cu algun bisiña di 'pasaje Jorga Chavez', den distrito Surco, unda nan a haya e pickup di Stephany bandona. E hendenan di e bario a bisa cu tur siman Stephany tawata haci bishita eynan, unda cu e tawata busca un hoben cu lo por tawata su pareha. E informacion aki a duna polis e indicacion cu casi sigur e mucha muher tabata cu e persona aki, considerando e hecho cu mesun dia di su disparcion, Stephany tawatin un discusion pisa cu su tata.
Polis tin prueba[editá | editá fuente]
Esnan di inmigracion na prome instante a bisa cu no tin un ordo internacional pa captura di Van der Sloot, pero tin si un alerta manda pa Chile[2] , pa nan no permiti Joran scapa over di nan frontera. E pensamento ta cu Joran por purba yega Argentina, unda den pasado hopi “criminal” grandi di Di Dos Guera Mundial a bay busca refugio eynan. Sinembargo hefe di Asunto Consular di embahada Hulandes, Bengt Loosdrecht ,a bisa cu Interpol si a pone un ordo internacional di detencion riba cabes di Van der Sloot. Tata di e mucha muhe den un entrevista cu CNN a bisa cu den e pickup di su yiu muher, pildonan di Ecstasy a wordo haya, cu cual Joran intencionalmente a droga Stephany, pero e version aki no a wordo confirma pa polis Peruano. Polis ta bisa, cu basa riba evidencia, nan ta convenci cu e crimen a wordo cometi riba diadomingo, 30 di mei 2010. Esaki ta exactamente cinco aña despues cu Natalee Holloway a disparce for di mapa na Aruba. Te cu ayeranochi, ainda no a haya indicacion si acaso e autopsia practica riba e victima a keda cla. Pues e causa di morto exactamente no ta conoci.
Aruba[editá | editá fuente]
Corantnan grandi di e pais a saca paginanan grandi atardi riba e caso aki. Hasta Hulanda a pone hopi atencion riba e noticia aki. Varios persona a comenta, cu si acaso e polisnan di Aruba a haci nan trabou corectamente e tempo aya, kisas Joran lo tawata den prison y nunca lo no a topa Stephany, y e dama hoben lo a keda bibo ainda. Peru ta bisa cu nan tin evidencia incriminatorio di su envolvimento den e caso di Hotel TAC. Esaki ta inclui declaracion di un empleado di hotel kende a mira Joran drenta cu Stephany pa 5:00 a.m. den e hotel. Tambe nan tin declaracion di un otro stranhero cu tabata den e Hotel cu a mustra mesun cos. Y tambe tin videotape di Casino Atlantic City, y videotape di e Hotel TAC mes, unda bo ta mira nan dos hunto. E investigacion ta birando pisa, pasobra nan no por haya e curpa di e señorita aki cual ta haci cu no tin caso y validez. Ministerio Publico di Aruba a mustra, cu nan ta disponibel pa suministra autoridad Peruano cu cualke informacion cu nan ta desea riba e asunto. Pero mirando e protocolnan internacional, esaki lo ta bayendo via Den Haag, como cu ya caba Lima a pidi Hulanda pa haya informacion di Joran.
Cargonan federal[editá | editá fuente]
Fiscal pa Distrito Nort di Alabama ta acusa van der Sloot di extorsion y “wire fraud”, bisando cu Joran a priminti informacion riba paradero di Natalee Holloway a cambio di $250,000.[3]
Fiscal Joyce White Vance a bisa cu riba of rond di 10 di mei van der Sloot a laga un persona transferi $15,000 for di un banco na Birmingham pa un banco na Hulanda. Esaki mester tabata un pago parcial. E fiscal a splica cu van der Sloot a priminti di bisa e sitio unda cu e restonan di Holloway ta na Aruba y informacion encuanto e circunstancianan di su morto despues cu e ricibi e $250,000 completo.
Joran a confesa[editá | editá fuente]
Dialuna den e oranan laat di anochi mundo a bin haya sa e noticia cu Joran van der Sloot a confensa di a mata Stephany Flores door cu e la bay coba den Joran su laptop y a bin haya sa informacion relaciona cu e caso di Natalee Holloway. Joran a confesa n'e recherche di Lima cu e lo a batie, paso el a rabia y a perde cabes ya cu el a bay coba den su bida personal. Ta papia cu posibelmente e lo tabata tin informacion confidencial di e caso di Natalee Holloway den su laptop. Den su rabia Joran a kibra e nek di Stephany, despues cu Joran a bay bebe un koffie. Polis tambe a menciona cu Joran no tabata kier a separa di su laptop riba caminda pa Lima for di Chile. Joran van der Sloot ta cera na e di 7 piso di e prizon na Lima. E ta ricibi tres cuminda cayente pa dia. Consulado di Hulanda na Lima a bisa cu nan lo brinda e hoben Hulandes cu asistencia consular cu ta encera bishita ocasional durante su encarcelacion. Tambe nan lo percura cu e ta wordo trata husto y decente, mescos cu tur otro detenido. Segun e Consulado di Hulanda na Peru, ya caba gobierno Peruano a sigura nan via canalnan diplomatico cu nan a tuma e caso aki masha na serio y lo trata e detenido Hulandes cu tur respet necesario. “Mundo ta siguiendo e caso aki masha di cerca”, asina un vocero di Gobierno a admiti na Consul di Hulanda.
Mester bisa cu Joran van der Sloot no ta e unico Hulandes cera na Peru. E ta e di 11 Hulandes cera den prizon peruano, di cual mayoria di nan ta sintando un castigo relaciona cu e ley di droga.
Diasabra ultimo Joran van der Sloot a papia cu su mama na telefon. No ta hopi sigur ainda si su mama, Anita van der Sloot, lo biaha pa Peru. Joran tin dos ruman homber mas.
Joran van der Sloot a cay cera siman pasa y un hues ya a prolonga su detencion cu por lo menos 7 dia mas. Si acaso un Corte husga e acusado di homicidio, e lo por haya un castigo di 35 aña di prizon. Presidente di Peru, Alan Garcia, a bisa prensa diabierna ultimo cu e lo no extradite Joran van der Sloot pa ningun caminda, ni tampoco pa Merca, prome cu e wordo husga pa e delito serio cu e ta wordo acusa di dje na Peru mes.
Tata di Stephanny ta duna declaracion[editá | editá fuente]
E tata di e victima asesina peruano, Stephany Flores ayera a reuni cu un hues pa duna un declaracion oficial, asina famianan a bisa CNN. Joran ta nenga su mesun oportunidad pa duna hues un declaracion. Ricardo Flores lo mester a reuni cu Hues Carlos Morales Cordova, kende awor ta encarga cu e caso. Como e hues cu lo presidi e caso, e tin e deber, e persona mas importante pa busca factor y ta recibiendo declaracion for di otro testigo potencial tambe. For di su parti, Van Der Sloot ta purbando pa retrasa e proceso legal door di apela incarceracion y purba pa nulifica e confesion cu el a duna. Un hues, ya caba a nenga su reclamo, pero e abogado di Van Der Sloot a bisa cu su cliente imediatamente lo apela e sentencia y bringa , si ta necesario te na e Corte Supremo Peruano y cortenan internacional,si ta necesario.[4].
Corte di Alabama ta dicta[editá | editá fuente]
A sali publica cu na corte di Alabama a bisa cu Joran van der Sloot a pidi $250 mil dollar na e famia di Natalee Holloway a cambio di informacion tocante e paradero di e hoben. Wel esaki no ta nada nobo na Aruba, pero awor un hurado di Alabama, a acusa ayera Joran Van der Sloot, sospechoso di a mata Stephany Flores, di fraude electronico y extorsion, segun e departamento di husticia Mericano. Segun e acusacion, Van der Sloot a logra un transferencia di $15 mil dollar for di Beth Twitty, mama di Natalee riba su cuenta na Hulanda y otro suma di $10 mil dollar pa un abogado na New York cu lo a trece e placa Aruba. “Un bes identifica e curpa, Beth Twitty lo mester a pag'e $225 mil dollar na Van der Sloot”, e Departamento di Husticia a indica. Segun e corant Peru 21, FBI, cu lo a graba un encuentro na Aruba durante cual Joran a acepta e suma di $10 mil dollar a wordo critica masha hopi mes pa e hecho cu nan no a detene na momento cu e agentenan conhuntamente cu e autoridadnan di Aruba tabata tin e oportunidad di hacie.[5]
E chick di Joran[editá | editá fuente]
E programa popular di ABC News, esta “20/20” a haci entrevista cu Melody Granadillo, como cu den pasado e tabata e ‘chick’ di Joran van der Sloot, y cu e tin ainda un dagboek for di e epoca ey. Nan tabata gay cu chick, cual a dura shete luna. E periodista Chris Cuomo a haya sa, con e Joran di antes tabata ful un otro persona compara cu loke awor mundo conoce. Melody a indica cu Joran a manda pidi placa, via SMS, esta $200 pa asina e sali for di Peru. Joran a tawata hunga poker masha hopi mes. Segun Melody, e ta kere cu si acaso nan a keda hunto, kisas Joran lo no a bay den direccion robes. El a mira con Joran a cambia, aunke e mes conoce como un “otro persona”. E mama di Joran van der Sloot, esta Anita, tambe a manda un e-mail pa Melody, den cual e ta mustra cu keto bay e ta kere cu su yiu homber ta inocente. Aki e ta insisti cu Joran “no ta un asesino”. Publicamente Anita no a papia desde cu su yiu a wordo aresta na Peru. Pero ABC News a haya e e-mail aki. Den esaki, e ta splica cu e no ta duna ningun medio di prensa Mericano un entrevista, pasobra e no ta confia nan. E ta pidi Melody pa keda safe y haci oracion pa Joran. E ta bisa cu e no ta e monster cu nan kier pa mundo mira. E ta kere cu Joran ta traumatisa, deprimi, y tin un adiccion. Mientras cu Joran a duna un detaye extenso na Polis Peruano di loke el a haci cu Stephany, con el a chok'e pa 1 minuut largo, y tambe con el a tapa su cara cu su mesun poloshirt, pa e stop di hala rosea.[6]
Ex-abogado di Micheal Jackson[editá | editá fuente]
Joe Tacopina ta rumbo pa Lima, asina e corant di mas grandi na Lima "El Comercio" a publica diasabra mainta. E abogado Peruano di Joran; Pablo Altez Navarro a indica cu e ex-abogado di Micheal Jackson lo yega Lima diahuebs 15 di juli 2010, pa tuma over e defensa di Joran v/d Sloot cual ta acusa di a mata e hoben di 21 aña Stephany Flores. Segun e Tacopina ta di opinion cu un di tres persona lo a mata Stephany Flores y ta ademas cuestiona e proceso penal contra Joran v/d Sloot. Tacopina lo ta un di e dos abogadonan stranhero. E abogado Peruano di Joran a declara cu su cliente ta hopi mas trankil cu e prome dianan cera den prizon y no tin falta di cuminda.[7]
Beth Twitty[editá | editá fuente]
Peter de Vries y Beth Twitty a purba drenta prizon Castro-Castro cu camara scondi, pero a keda deteni y expulsa for di e centro coreccional. Nan a sigui awor pa Aruba na unda kier traha un programa di television relaciona cu desaparicion di Natalee Holloway.[8]
Kehamento contra Peter R. de Vries[editá | editá fuente]
E abogado di Joran van der Sloot ta bay entrega un keho oficial na Peru contra e periodista Hulandes, Peter R. de Vries. Asina e abogado Maximo Altez a laga sa dialuna. De Vries a haci su mes culpabel di soborno di e director di e prizon Peruano caminda Van der Sloot ta cera, segun e abogado Altez. Peter R. de Vries, hunto cu Beth Twitty, mama di Natalee Holloway, recientemente a logra drenta prizon Castro Castro y cu camara scondi den oficina di e director, a logra papia cu e detenido sin cu e tabata sa cu nan tabata grab'e. Eynan Twitty a papia cu Van der Sloot den e oficina di e director, mientras cu de Vries tabata den un otro oficina ta scucha e combersacion via un telefon. Van der Sloot tambe a entrega keho contra Twitty y e director di e prizon. E periodista a para riba cu “no tin niun corupcion. Ningun cen, ningun peso, nada, nul coma nul, a paga pa a drenta e prizon.” E periodista ta considera tuma pasonan hudicial contra e abogado Altez, si su ponencianan no wordo tuma.[9]


text: KRALENDIJK –Un kantidat di mas ku 30 empleado ta atendé ku e asuntu di ‘drive true’, pa por hasi mas tantu hende posibel e tèst riba ‘corona’ vírùs ’. Awe mainta diferente persona a pasa pa hasi tèst na e sitio konosí, i ta un trabou inmenso esnan ku ta atendé ku e tèst tin. Ta hasi e trabou ku tur prekoushon posibel pa tur kos kana seif. Ta trata di un tèst ku ta tuma lugá algun minüt. Esnan ku ta ehersé e trabou ta den kontakto ku diferente hende, pues nan tin ku tuma tur medida pa nan ta seif. Awor ku e di tres persona a resultá un dòkter, mas i mas e kontròl ta intensivá. Despues di hasi e tèst na e sitio, ta manda tur kos laboratorio pa kontinuá ku e kontròl. GGD ta hasiendo un trabou grandi i poko poko nan ta hañando e direkshon kon pa hasi e trabou mihó. E number 0800-0800 ta funshoná. SI bo ta sinti síntoma ku por ta relatá na ‘corona’ vírùs, isolá bo mes i yama e number ariba menshoná. Awor Boneiru tin 7 kaso aktivo. Boneiru ke òf no, ta bai hañ’é ta atendé ku mas di e kasonan di ‘COVID -19’. Awe tardi gezaghèber ta bai duna mas informashon relashoná ku e último desaroyonan tokante ‘COVID-19’ na Boneiru. E meta prinsipal ta pa evitá ku e vírùs ta sigui plama riba e isla


text:
ORANJESTAD: Nos a drenta semana santo, un siman di hopi actividad, caminda hopi famia ta sali for di nan cas pa pasa dia of keda campa na lama. E dianan aki banda di lama ta yena di alegria, actividad, solo, cuminda y alcohol. Un paar di dia hopi agradabel pero cu por tin consecuencia riba nos salud si nos no ta conciente.
Un di e factornan cu mester pone hopi atencion riba dje ta solo. Na Aruba cancer di cuero ta e cancer number 1 y ta sumamente importante pa tur cu ta bay banda di lama den e dianan aki pa proteha nan cuero bon contra solo. Uza un sunblock SPF 30 of mas y re-aplica cada 2 ora. Ningun sunblock ta resistente contra awa dus ta necesario pa re-aplica sunblock despues di landa den lama. Evita di expone bo cuero na e solo di merdia, den e orarionan aki preferibel busca espacio fresco y cu sombra y haci actividadnan cu e muchanan pa evita cu e nan ta den solo e orarionan aki.
Solo y calor ta haci cu nos temperatura di curpa ta subi y nos ta soda mas. P’esey nos ta haya mas sed y ta nesesario pa bebe hopi likido pa preveni deshidratacion y heatstroke. Cu likido nos ta referi na awa, ta importante pa bebe hopi awa y menos producto cu ta contene sucu manera refresco, juice y bebidanan alcoholico. Nos tur tin pa come y banda di lama e cansancio ta laga nos haya mas hamber cu normal. Na momento cu ta bay traha cu cuminda mester corda cu cuminda frieu mester keda manteni frieu na un temperatura di 5 grado of mas abao. Cuminda cayente mester ta cayente 60 grado bay ariba. Esaki pa preveni cu bacterianan ta bay cuminsa reproduci y haci esnan cu come e cuminda malo. Limpiesa di man ta di gran importancia corda di laba man prome y despues cu bo a caba di prepara un alimento, despues di bay baño y prome cu come. Corda separa cuminda cushina caba for di cuminda curu y separa e jug cu alimento for di esun di bebida. Di e manera aki e chens pa haya intoxicacion cu cuminda ta bira poco mas chikito.
Durante e dianan di cuaresma na Aruba un biento hopi fuerte ta supla cu por ocasiona olanan grandi cu por ta peligroso pa nos muchanan, si bo ta bay cu bo yuinan banda di lama no laga nan sin supervicion na ningun momento. Papia cu e muchanan y hobennan riba e peliger di droga y alcohol, educanan pa no tuma nada di come of bebe for di niungun hende cu no ta famia, lama tin su peliger pero tambe tin hopi hende desconoci cu ta canando rond.
Cu e consehonan aki Departamento di Salud Publico ta desea comunidad un dushi y sigur semana santa.


text:
Kralendijk- Segun Entidat Públiko Boneiru, e aumento diripiente de kasonan di Covid ta ‘normal’ i no direktamente un fuente di preokupashon. Esaki gobièrno a bisa den un komunikashon pa prensa djaweps atardi.
“A hasi e pregunta si departamento di Salubridat Públiko di EPB tin un splikashon pa e oumento den kantidat di kontagio di e último dianan. Ta di komprendé. E departamento di Salubridat Públiko ta duna di konosé ku fluktuashon manera esaki ta parti di un poblashon chikitu manera Boneiru. 1 persona ku ta kontagiá habitantenan di mesun kas ta kondusí rápidamente na 3 òf 4 kontagio sin ku esei ta di preokupashon”, asina departamentu di komunikashon ta laga sa.
Suavisashon
Ta nota tambe ku e oumento ta pas ku e suavisashon di medidanan. “Pa haña bon bista di tur kontagio, e departamento di Salubridat Públiko ta hasi investigashon di fuente i kontakto. E siman aki mas fuente ta konosí ku siman pasá. Mas hende ku keho bai tèst, mas mihó. Esei ta yuda Salubridat Públiko pa mantené i haña bista riba e kontagionan. Pa e motibu ei, tene bo na e reglanan básiko. E vírùs no a disparsé. Bai bakuná. Mas hende ta bon bakuná, mas lihé nos por bai atrobe na normal, asina Entidat Públiko ta bisa.


text:
WILLEMSTAD– 25 di desèmber 2016 – Resientemente Ofisina di Turismo di Kòrsou (CTB) na Colombia a tene un almuerso komo gradisimentu na vários periodista di diferente medio di komunikashon. E lùnch ku a tuma lugá na restorant Club Colombia a keda altamente apresiá pa prensa kolombiano inkluyendo publikashonnan manera Diario La República i programa di televishon Travesía Caracol Internacional.
Pa CTB, prensa ta un hèrmènt masha importante i ta fundamental den promoshon turístiko di Kòrsou. Danki na e diversidat di aktividat ku nos isla tin di ofresé, tabata posibel pa generá kontenido notisioso pa yama atenshon di bishitantenan for di Colombia. Camila Chain; Jorge Hernán Peláez di Diario La República i Maritza Mantilla di e programa di televishon Travesía Caracol Internacional tabata entre e 35 periodistanan presente huntu ku publikashonnan spesialisá den turismo manera entre otro Report, Turismo Súper, Ladevi i Hola Turismo. Sr. Victor Dapena, representante di CTB na Colombia a gradisí miembronan di prensa pa nan sosten durante 2016 i a indiká e deseo di por sigui konta ku nan durante di e próksimo aña; sr. Muryad de Bruin, gerente di merkadeo di CTB pa region di Suramérika tambe tabata presente.


text:
Vacatura Funcionario di Finansas
Banco di Seguro Social (SVb) ta desplega un tarea importante den e sistema di seguridad social na Aruba. Den e cuadro aki SVb ta ehecuta 5 ley di seguronan social. Tur luna SVb ta percura pa un gran parti di nos comunidad ricibi un entrada mediante pago di dianan di AO, pensioen di biehes y pensioen di viudo y huerfano.
Desde prome di januari 1986, SVb ta brinda seguridad pa Aruba su comunidad.
Pa yuda nos cumpli cu nos metanan nos ta buscando un
Funcionario di Finansas
cu den un forma positivo kier forma parti di nos team.
E funcionario di finansas ta resorta bao di e Chef Administracion di Finansas y ta traha conhuntamente cu otro funcionarionan den e mesun departamento.
E funcionario di finansas ta responsabel pa un bon funcionamento di e administracion di finansas, ta coordina e trabaonan y ta vigila e progreso y calidad di e administracion.
E funcionario di finansas ta entre otro encarga cu:
• mantencion di administracion di finansas,
• analisa datosnan y administra esakinan den e sistema di finansas,
• control, registracion y verificacion di datosnan pa administracion di finansas,
• raporta regularmente riba cierto datosnan den e administracion di finansas,
• ta contribui na y ta conseha riba diferente raport di finansas.
Nos ta invita tur personanan pa solicita si ta cumpli cu e siguiente rekisitonan:
• EPI diploma financiele richting of ekivalente,
• tin por lo menos 2 aña di experiencia den finansas of area di trabao similar,
• tin un bon conocimento di e area profesional,
• ta traha na un forma precies y extenso,
• ta domina paketenan di Office y Exact,
• ta domina Hulandes, Papiamento, Ingles y Spaño.
E salario ta conforme e Bezoldigingsregeling Ambtenaren y ta depende di e nivel di educacion y experiencia. SVb su condicionnan laboral ta excelente cual ta encera entre otro un bon areglo di pensioen y e posibilidad pa atende diferente curso.
Pa mas informacion tocante e vacatura por tuma contacto cu ir. Edwin Jacobs mediante telefon 527-2700 of mediante email na info@svbaruba.org.
Solicitudnan en escrito, acompaña pa curriculum vitae y copia di diploma(nan) por wordo dirigi na sr. ir. Edwin Jacobs, Directeur SVb Aruba, Caya Punta Brabo 19, Eagle, Aruba, no mas tarda cu 9 di juni 2014. Por manda solicitud mediante fax tambe na 587-5532.


text:
1
Kreashon
1Na kuminsamentu Dios a krea shelu i tera. 2Tera tabata bashí i sin forma, e tabata kubrí ku un laman profundo den un skuridat kompleto. Spiritu di Dios#Spiritu di Dios; otro posibel tradukshon: Rosea di Dios. tabata move riba e awa.
3E ora ei Dios a bisa: ‘Mester tin klaridat!’#2 Korintionan 4:6,#Huan 1:1-3 I a bin klaridat. 4Dios a mira ku e klaridat a keda bon. El a separá klaridat for di skuridat i a yama e klaridat ‘dia’ i e skuridat ‘nochi’. 5Nochi a sera, di dia a habri; e promé dia a pasa.
6E ora ei Dios a bisa: ‘Mester tin un kupel pa separá e awanan.’ 7I asina a sosodé: Dios a traha e kupel ku a separá awa djabou for di awa djariba. 8Dios a yama e kupel ‘shelu’.#2 Pedro 3:5 Nochi a sera, di dia a habri; e di dos dia a pasa.
9Awor Dios a bisa: ‘E awa bou di shelu mester bini huntu na un lugá, di moda ku un parti di tera ta bin keda seku.’ I asina a sosodé. 10E parti seku Dios a yama ‘tera’ i e awa ku a bini huntu El a yama ‘laman’. Dios a mira ku tur kos a keda bon. 11E ora ei Dios a bisa: ‘Tera mester produsí yerba, mata ku ta duna simia i tur sorto di palu ku ta duna fruta ku simia aden.’ I asina a sosodé. 12Tera a produsí yerba, tur sorto di mata ku ta duna simia i tur sorto di palu ku ta duna fruta ku simia aden. Dios a mira ku tur kos a keda bon. 13Nochi a sera, di dia a habri; e di tres dia a pasa.
14-15E ora ei Dios a bisa: ‘Mester tin diferente lus na shelu pa iluminá tera, pa separá dia for di anochi i tambe pa indiká dia, aña i fecha spesial.’ I asina a sosodé. 16Dios a traha dos lus grandi, pa esun di mas grandi goberná den dia i esun di mas chikitu goberná anochi. Tambe El a traha streanan. 17Dios a pone e lusnan den kupel di shelu pa duna tera klaridat, 18pa nan goberná tera den dia i anochi i separá klaridat for di skuridat. Dios a mira ku tur kos a keda bon. 19Nochi a sera, di dia a habri; e di kuater dia a pasa.
20E ora ei Dios a bisa: ‘Awa mester ta yen yen di bestia i mester tin para ta bula den laria.’ I asina a sosodé. 21Dios a krea e mònsternan grandi di laman i tur otro bestia ku ta move den laman, tambe El a krea tur sorto di para. Dios a mira ku tur kos a keda bon. 22I ku e siguiente palabranan El a bendishoná nan: ‘Rende, laga laman ta yen di bida i laga e paranan riba mundu bira hopi.’ 23Nochi a sera, di dia a habri; e di sinku dia a pasa.
24Dios a bisa: ‘Tera mester produsí tur sorto di bestia: bestia di kria, bestia di mondi i bestia ku ta lastra abou riba suela.’ I asina a sosodé. 25Dios a traha tur e bestianan akí i El a mira ku tur kos a keda bon.
26E ora ei Dios a bisa: ‘Laga nos ban traha hende awor. E mester ta segun nos imágen i e mester parse nos.#Sabiduria 2:23; 1 Korintionan 11:7 Lo e tin poder riba piská den laman, riba para den laria, riba bestia mansu i feros, i riba tur bestia ku ta lastra abou riba suela.’ 27Dios a krea hende segun su imágen. Segun imágen di Dios El a kre'é: hòmber i muhé.#Mateo 19:4; Marko 10:6 28Dios a bendishoná nan#Génesis 5:1-2 bisando: ‘Yena mundu ku hopi desendiente i domin'é, goberná piská den laman, para den laria i tur bestia ku ta lastra abou riba suela.’#Sirag 17:2-4; Sabiduria 9:2-3; 10:2 29Despues Dios a bisa: ‘Boso mag kome for di tur mata na mundu ku tin simia i for di tur palu ku tin fruta. 30Pero e paranan den laria, e bestianan ku ta lastra abou riba suela i e otro bestianan — tur loke tin rosea — ta haña yerba i blachi di mata pa kome.’
I asina a sosodé. 31Dios a mira ku tur loke El a traha a keda mashá bon. Nochi a sera, di dia a habri; e di seis dia a pasa.


text:
Kralendijk – Tin 14 kaso aktivo di Covid-19 na Boneiru awe 21 di yüni 2021. Di e 22 resultadonan di tèst ku a drenta unu a resultá di ta positivo. Dos persona a rekuperá di Covid-19.
Lesa tambe:
- Ladronisia di outo na Kòrsou a subi na novèmber, pero tabatin un bahada en general di kriminalidat kompará ku e luna rèkert di òktober
- Gobernador ta risibí Bea Moedt i ta haña un buki di pòtrèt
- Universidat di Wageningen: Santu di Chogogo ta bai laman sin mas
- Habitantenan di Parkietenbos ta pidi ousilio atrobe pa motibu di kimamentu di sushi den Parkietenbos
- Prevení Zika, Dengue i Chikungunya |Aviso pagá


text:
Oranjestad – Siman pasa Minister Otmar Oduber a reuni cu e Scheepvaart Beveiligings Commissie caminda a elabora riba diferente temanan di impotancia pa loke ta trata seguridad nacional. Importante pa bisa ta cu Aruba ta wordo usa como un ehempel den nos region pa loke ta cumpli cu e International Ship and Port Facility Security Code (ISPS).
Presidente di e comision, Alto Comisario Dolfi Richardson a indica cu esaki ta un di e reunionnan structural cu ley ta prescribi. Cada determinado tempo e comision mester informa e mandatario riba e progresonan cu ta tumando lugar den e comision.
Diahuebs mainta nan a reuni cu Minister Oduber y a informe unda nan ta na e momentonan aki como tambe riba e puntonan cu mester bay pone atencion den e proximo lunanan.
Sr. Richardson a indica cu hopi di e discusionnan cu ta tuma lugar ta di caracter confidencial mirando cu ta atende cu puntonan sensitivo y pesey no por informa riba e contenido di e reunionnan, si el a bisa cu ta trata aki di puntonan relaciona cu seguridad na nos wafnan, aeropuerto pa mehora esakinan y pa ta sigur cu Aruba ta cumpli cu ISPS.
Ultimo bishita cu Aruba a ricibi di coastguard Mericano tabata hopi positivo, nan tabata hopi contento cu e progreso cu Aruba a logra durante aña y hasta ta usando Aruba como ehempel na paisnan den nos region pa con pa ta ISPS compliant.


text:
Betico lo ta feliz pa wak con el a wordo recorda y su bida celebra.
Como yiu di Betico y Minister di Gobierno di Aruba, e ta un gran satisfaccion pa por a bishita diferente actividad relaciona cu e dia aki pa compaña nos pueblo den su añoransa pa e gran homber aki.
“Mi kier cuminsa cu gradici nos Pueblo di curason, cu tur 25 di januari ta celebra nos Libertador su bida recordand’e profundamente.
Mi ta gradici Minister Xiomara Maduro, un Minister dedica na mantene e cultura di nos Pais bibo, algo cu pa Betico tambe tabata hopi importante. Mi admiracion y gratitud pa e Comision Celebracion Dianan Nacional, cu tur aña ta traha cu amor y dedicacion pa haci nos dianan nacional inolvidabel pa tur.”
E aña aki e comision a bin cu un actividad nobo cu ta hopi educativo. Na tur docente cu a compila y traha e documentario di nos Libertador, e documentario a mustra nos imagennan cu nunca antes nos a wak. Na e grupo di docentenan cu a traha e contenido pa e “Kibra Coco” quiz, cu esaki ta e prome di hopi mas pa bini.
Ta importante pa nos mantene e memoria di nos Libertador bibo. Mas importante aun ta pa conta e historia corecto. Como yiu di Betico y Minister di Gobierno di Aruba, nos nunca a desea pa elimina ningun parti di e historia di nos Pais. Nos historia a forma nos como pueblo y como Pais. P’esey hamas nos mester acepta y mester keda lucha pa e historia corecto y completo di nos Libertador Betico Croes keda transmiti pa nos muchanan.
Cu su recuerdo y su historia sigui inspira tur nos muchanan, hobennan y nos Pueblo henter pa nos conserva y defende e ARUBA liber, cu su Status Aparte, como Pais den Reino Hulandes. Awor mas cu nunca nos mester lucha hunto pa Aruba su recuperacion Economico y Social pa sigura asina un prosperidad husto pa un y TUR cu ta biba riba nos Baranca Stima: Aruba.


text:
Destahá
Rijksdienst Caribisch Nederland diariamente ta hasi negoshi ku suministradó eksterno pa por hasi su trabou bon. E enkargonan por varia di tamaño. Esun bia por trata di un enkargo chikí di un bia so. E otro bia ta trata di un enkargo grandi di vários aña.
Pa athudiká enkargo di gobièrnu, RCN ta mará na regla. Dependiente di e enkargo, esaki por nifiká ku nos ta pone e partidonan riba merkado na altura ku nos ta bai kumpra un sierto servisio òf produkto. Pero por ta asina tambe ku nos ke embolbí abo komo suministradó i eksperto den un fase trempan di un proseso di kumpramentu.
Riba e website aki nos ta hasi transparente pa bo ki servisio òf produkto nos ke kumpra.


text:
Caya Frere Johannes – Dialuna anochi den careda di 10’or varios polis a bay Caya Frere Johannes, caminda lo tin un pelea formal.
Informacion adicional tawata bisa cu un persona cu lo tin problema mental, lo ta esun cu a maltrata un familiar cu un biga.
Mirando cu ta trata di un caso di un persona cu posibel problema mental a manda mas patruya, mirando loke a pasa algun rato prome na Boegoeroei.
Na yegada di e patruya nan a logra domina e homber, cu segun habitantenan lo ta usa droga y ya varios biaha lo a ta haya mal trip y ta cuminsa papia problemanan di antes.
Na e sitio por a nota masha hopi auto di polis, cu a yega pa refuerso
Transportwagen a yega y ela wordo poni den dje y transporta pa warda.
Polisnan a sali cu un biga basta largo, cu e lo a of kier a usa pa maltrata un familiar.


text:
Si Yu di Kòrsou1 (YdK) tabata un nashonalidat, lo a defini’é den nos konstitushon (p.e. nasé na Kòrsou; nasé den ekterior di un òf dos YdK; i naturalisá). Serka nos esaki (ainda) no ta e kaso. Tin hende ku ke imponé nan definishon ku sinembargo ta sembra divishon, asta bou di e grupo ku a nase na Kòrsou i tin algun generashon aki. Mihó lo tabata un definishon basá riba balornan komun ku ta promové nation-building.
Pa nan, si bo koló no ta pretu, òf sufisiente skur, si bo no ta baila tambú, kome giambo, papia papiamentu (sin importá kon malu bo skibié òf masakré) bo no ta YdK òf asta YdK di pura cepa. Pura cepa kiermen “rasecht” i ta un ekspreshon kargá i konsiderá rasista ku a sòru pa página skur den historia i presente.
Kòrsou ta konsistí di hopi rasa, etnisidat, i orígen. E promé habitantenan tabata Indjan prosedente di Sur Amérika, pa despues yega Spañó, Hudiu, Hulandes Oropeo, katibu di Afrika i mas grupo.
Mi antepasadonan a yega Kòrsou na 1795. Awor abo ta bisami ku mi no ta YdK (di pura cepa)? Pasombra mi no ta pretu sufisiente, no ta interesá pa baila tambú, no ta fanátiko di giambo? Pasombra mi gusta músika rock, futbòl Merikano, kome sushi i ta skibi na ingles? Ken bo ta pa kuestionámi i otronan simplemente pasombra nos no ta pas den bo definishon diskriminatorio i rasista?
E tendensia aki pa dividí ‘nan i nos’ ta un eskoho konsiente pa identifiká, inventá karakterístikanan di e.o. komportashon, kultura, rasa pa distingí un grupo for di otro pa finnan makabre. Kòrda kon a usa “nos no ta nan” den kampaña. E eskoho aki (t)a kousa hopi morto rònt mundu i den kasonan ektremo, matansa pa kaba ku sièrto gruponan.
‘Nta mihó definí YdK a base di un sèt di balor komún ku ta promové inklushon, kompashon i kapasidat pa stima nos pais inkondishonalmente?
Willemstad, Kòrsou
1Mi ta usa Yu di Kòrsou pasombra esaki ta den nos himno


text:
Riba e caminda di Hooiberg pa Sero Biento diabierna anochi un chauffeur di nissan cube biniendo for di pabou a constata cu e caminda di pariba ta bashi y a bay lora na su man robes, pero momento di lora a sinti un golpi y ora a baha a constata cu ta un brommer el a dal. Polis di trafico a yega di biaha na e sitio y topa cu e situacion y a solicita mas patruya pa duna un man.
Segun testigo y e chauffeur di e auto, e brommer bahando for di pariba tabata sin luz, y esaki a pone cu e homber coriendo e cube a tuma nota cu caminda ta bashi y a bay lora pa bay direccion nort den Hooiberg.
E brommer a bay para basta meter leu di e sucedido te algun meter pabou di ex wellwell bar. E motococlista tabatin fractura serio na su pia robes, te hasta weso por a tuma nota tabata sali, ambulance a presenta cu urgencia. Paramediconan a brinda asistencia di biaha y cu atencion, e victima a keda stabilisa na e sitio y transporta pa hospital.


text:
Prome Minister Evelyn Wever-Croes ta haci un apelacion na comunidad di Aruba pa haci caso di yamada di Gobierno pa loke ta trata precuacionnan cu mester tuma pa cu Corona Virus. “E virus aki y su efecto ta devastador pero e ta den nos man pa pone di nos parti pa evita cu e ta plama”.
Durante ultimo dianan aki a nota liñanan grandi di personanan incluyendo mama cu yiu y hende grandi na supermercado. E ta hopi importante pa enfatisa cu nos grandinan y esnan cu ta delicado di salud ta un grupo di riesgo pa cu e virus aki. Pa ser mas exacto e virus aki por tin un final fatal pa esnan di edad mas halto y cu ta sufri di cualkier enfermedad. Ta hopi importante pa nos uza nos tino y cuida nos grandinan. Ban yuda nan haciendo compras pa nan evitando asina cu nan lo mester sali di nan cas.
Ta di suma importancia tambe pa nos cuida esnan delicado di salud especialmente esnan cu ta luchando cu cancer, pashent di dialise, of cu ta sufri di precion halto ya cu e virus aki cu ta un simple griep pa nos pa nan por ta devastador.
E situacion aki ta uno hopi serio y ta importante pa cada ciudadano duna e atencion necesario na esnan mas vulnerabel pa asina nan no expone nan mes sin cu ta necesario.
Premier Wever-Croes ta pidi comunidad di Aruba pa porfavor no sali si no tin mester. Entrante diasabra dia 21 di Maart lo tin un toque de queda cuminsando di 9 pm te cu 6 am y tambe ta restringi entrada di tur bishitante y residente di pais Aruba. E medidanan aki lo ta valido te cu 31 di Maart. Dependiendo di e situacion lo evalua si mester prolonga esaki.


text:
…Ta trata aki di e 3 korantnan mas grandi na Bèlgika…
WILLEMSTAD- 4 di yüni 2015– Ofisina di Turismo di Kòrsou (CTB) konstantemente ta risibí bishita di prensa internashonal riba nos isla. Resientemente CTB a diseñá un programa spesífikamente pa un grupo di periodista for di Bèlgika. Meta di e programa aki tabata pa laga nan sera konosí ku Kòrsou di un manera mas aktivo i ekshibí tur loke Kòrsou tin pa ofresé komo destinashon turístiko.
E grupo a konsistí di 4 miembro di prensa kualnan ta: Lore Callens editor di Libelle, Wim Conings editor di Het Nieuwsblad / De Gazet van Antwerpen / Het Belang Van Limburg, Jo Fransen editor di Weekend Knack i Peter van Hecke editor di Accent Magazine. Libelle ta un revista semanal dirigí riba hende muhé entre 25 i 44 aña, ku un produkshon total di 270.267 kopia ku ta yega na un total di 918.500 lesadó. Miéntras, Het Nieuwsblad / De Gazet van Antwerpen / Het Belang Van Limburg huntu tin un sirkulashon di 537.783 i ta yega na mas ku 1.500.000 lesadó. Ta trata aki di e 3 korantnan mas grandi na Bèlgika. Weekend Knack ta un revista semanal dirigí riba hende hòmber i hende muhé moderno, ambisioso i independiente ku ta produsí un total di 137.786 kopia. E revista Accent Magazine ta keda distribuí den e área turístiko di kosta di Bèlgika ku un produkshon di 50.000 kopia kual ta keda produsí dos biaha pa aña. CTB a hinka un iterinario atraktivo den otro konsistiendo di 5 dia yená ku aktividatnan turístiko ku a inkluí entre otro paseo den sentro di suidat, almuerso den Plasa Bieu, un tour ku kayak den Spaanse Water, paseo den naturalesa, enkuentro ku dòlfein, un rekorido ku buggy i un bishita na Curaçao Winery. Ademas di esaki a duna nan un eksperensia kulinario tambe ku a varia entre almuerso i sena na diferente restorant. E grupo a hospedá durante di nan bishita na Papagayo Beach Hotel.
CTB ta gradisí tur partner pa nan kontribushon na realisashon di e programa.


text:
- Bo mester bay bo dokter di cas prome pa conseho;
- bo dokter di cas mester considera cu ta necesario pa manda bo na un specialista;
- bo mester di un carta di referencia (verwijsbrief) firma door di bo dokter di cas pa bo por haya tratamento medico door di un specialista.
Pa cierto tratamento medico door di un specialista, mester di permiso prome di AZV. Esaki ta conta pa tur caso si e tratamento medico no por tuma luga na Aruba y/of bo mester bay den exterior pa tratamento medico.
Si mester di permiso di AZV prome cu tratamento door di un specialista, bo dokter di cas lo informa bo over di esaki ora di haci peticion.
Si bo ta sigura pa gastonan medico na otro manera, otro reglanan por ta conta. Pa esaki bo por consulta bo polisa di seguro of tuma contacto cu bo compania di seguro.


text:
Pronóstiko di tempu pa Kòrsou i bisindario bálido te djamars mainta 06:00 o.l., 4 di febrüari 2020.
Pronóstiko
Pronóstiko di tempu pa Kòrsou i bisindario bálido te djamars mainta 06:00 o.l., 4 di febrüari 2020.
Kompilá: djaluna 3 di febrüari 2020, 05:00 o.l. (09:00 UTC).
Tempu: Shelu ta parsialmente te tiki nublá ku wer por lo general seku. Tambe bista ta ser redusí dor di presensia di santu fini di Sahara.
Temperatura máksimo lo alkansá 31ºC i temperatura mínimo 25ºC.
Solo ta sali 07:01 i ta baha 18:39 o.l.
Bientu: Direkshon por lo general ost i moderá te basta fuerte; forsa 4 te 5 (20 te 39 km/ora, 11 te 21 nudo). Prinsipalmente den dia, posiblemente fuerte den ráfaga; forsa 6 (40 te 50 km/ora, 22 te 27 nudo)
Situashon general: Ekstenshon di un área di preshon haltu riba Atlántiko lo sigui dominá e tempu den nos region. E fluho di bientu lo ta por lo general moderá, miéntras e tempu ta keda seku.
Kondishon di laman: Por lo general moderá ku altura di olanan entre 0.5 i 1.5 meter (2 te 5 pia).
Fenómeno spesial: Ningun.
Perspektiva te djarason mainta: Bista lo mehorá gradualmente.
Meteorólogo: Correa.


text:
Uncategorized
Sla duru pa kuerpo polisial ayera atrobe
Tratamentu di un simpel kaso di ladronisia ayera den sala di korte ku mester a kaba ku wes mr Maritsz de Kort diktando un kondena pa un trahadó ku a hòrta su dunadó di trabou direpente a kue un buèlta hopi ferfelu, afektando un biaha mas e bon nòmber, prestigio i konfiansa den kuerpo polisial.
This content is exclusive for members
Register or login to unlock this article
Uncategorized
Hòmber Iraní a keda asesiná despues di selebrá derota di su pais kontra Merka den Mundial
TEHERAN – E mundial di futbòl na Qatar aki a trese bastante drama tantu riba vèlt komo den kaya ora fanatikonan ta selebrá viktoria of derota di nan selekshon.
Kiko a pasa na Bandar Anzali ku ta keda na parti nortost di Teheran ta ku un hòmber Iraní identifiká komo Mehran Samak (27) fanátiko di selekshon nashonal di futbòl di Merka a sali un bar i tabata kontentu ta selebrá.
Tabatin hopi fanátiko di Iraní riba kaya rabia i e último lokual nan tabata kier a wak ta un fanátiko di Merka nan dilanti ta selebrá.
Mehran Samak konosí komo un tipo instigador a disidí na bai selebrá viktoria di Merka pasando den kaya ku su outo ta basha pitu i grita ku Merka a gana Iran. Den e kaso aki Mehran Samak su festeho no a dura largu ya ku e no a yega muchu leu for di e bar ku ela sali ya ku fanatikonan di futbòl Iraní a sefta su outo ku bala.
Uncategorized
Na Naples: Dòkter ku a violá dos pashènt a keda haña morto na su kas
NAPLES – Michelle Batten bosero di kuerpo polisial na Naples a konfirmá ku un konosido siruhano plástiko ku mas ku 25 aña trahando komo dòkter a keda detené i laga den libertat resientemente relashoná ku violashon di dos pashènt muhé.
E promé kaso a keda registrá na luna di òktober na momentu ku un pashènt (51) a akusá dòkter Eric Andrew Salata (54) di a mand’é leu pa despues tene relashon seksual kuné.
Despues tabatin otro pashènt (71) ku tambe mester a hasi sirugia plástiko serka Dòkter Eric Andrew Salata i ku tambe a keda violá.
Michelle Batten a splika ku Dokter Eric Andrew a keda detené i ku wes Michael Provost a lage den libertat bou di un fiansa di $100 mil.
Tin informashon ku Dokter Salata tabata sosio na “Pura Vida Medical Spa” kaminda ku despues ku ela sali for di sentro di detenshon na Naples.
Segun empleadonan na “Pura Vida Medical Spa” dokter Salata a kuminsá haña yamadanan di menasa di morto.
Debí ku koleganan di Dokter Eric Andrew Salata no a tende mas di dje a disidí na yama polis pa bai wak su drechi i a bin hañe morto ku un tiru di bala den kabes.
E kaso aki ta bou di investigashon i ku posiblemente elo por a keda asesiná of ela kometé suisidio.
Uncategorized
‘Bonochi Kòrsou’ ta transmiti dokumental interesante riba Komunidat Portugues
Willemstad.- E programa popular di tur atardi, “Bonochi Kòrsou” transmití via Telecuracao di 6 or pa 7 or i presentá pa e konosido “Kafesito” German Gruber Sr. Lo trese e siman aki un serie dokumental ku ta enserá importansha di e aporte pa nos pais di miembronan di komunidat portugues radiká na Kòrsou for di yegada di e promé portuguesnan te n’e momentunan aktual.
E ta un programa dokumental ku dor di su durashon, mester a dividi’e na tres pida, ku lo pasa djamars 29, djarason 30 i djaweps 1 di Desember, den e orario akostrumbra di “BONOCHI KÒRSOU”, esta 6 or di atardi.
E programa ta kontenè testimonialnan i entrevista ku diferente miembro di komunidat di Kòrsou, mayoria di nan portugues, ku ta splika e motibu i manera di nan yegada na Kòrsou i diferente aspekto ku nan a konfrontá pa por a sobreviví den e tempunan tumultoso di guera mundial i pa establesé den un pais kompletamente desko-nosí pa nan mayornan, kaminda hopi di nan no tabatin posibilidat pa hasi negoshi, ni pa establese di un manera konfortabel pa nan famia. Nan a lucha, traha i sobresalí di tal forma ku nan a logra establesé nan negoshi, nan yunan a bai studia i prepará i awendia gran mayoria di nan ta kombibí integrákomo parti di nos komunidat di
Daily Nobo
Na Barcelona: 28 pasahero indokumenta a bula for di un avion i trata na kore bai
Ayera mardugá: Bus karga ku migrantenan ilegal a yega na kas di Kamala Harris
Agentenan federal na Alemania: A desmantela red di ekstremista ku tabatin planeá pa ataka parlamento
E lo tin di remplasá Yadier Molina: Cards a firma Wilson Contreras.. …5 aña pa $ 87.500.000…
Hansi Flick lo keda ku e selekshon di Alemania
Analista di ADC a haña retiro al instante pa fayonan garafal
Jandino Asporaat a bishitá gobernador Lucille George-Wout
Dependensia di gobiernu ta haña ku Selikor no a kumpli ku eksigensia
Lus bèrdè pa konstrukshon di Majestic Apartments & Hotel den kurason di Punda
INVESTIGASHON DI SOAB PA SERVISIO A PRESTA NA SERVISIO DI IMPUESTO
Trending
-
Lokal2 days ago
Analista di ADC a haña retiro al instante pa fayonan garafal
-
Lokal7 days ago
Jandino Asporaat a bishitá gobernador Lucille George-Wout
-
Lokal5 days ago
Dependensia di gobiernu ta haña ku Selikor no a kumpli ku eksigensia
-
Lokal7 days ago
Lus bèrdè pa konstrukshon di Majestic Apartments & Hotel den kurason di Punda
-
Lokal4 days ago
INVESTIGASHON DI SOAB PA SERVISIO A PRESTA NA SERVISIO DI IMPUESTO
-
Lokal7 days ago
HÓBENNAN ‘SOCIAAL VORMINGS TRAJECT’ A RISIBÍ BARÈT NA KAZÈRNE DI MARINA SUFFISANT
-
Lokal5 days ago
4 AÑA KASTIGU DI PRIZON PA MICHAEL FANEYT
-
Lokal4 days ago
Minister a basha’bou riba Jardim & Bearing Point!


text:
Cana den mondi ta nifica explora e bunitesa di naturalesa di Aruba, cu nunca ta mescos. Esey ta e filosofia di ‘hiker extraordinair’ Marvin Gomez (52). Gomes ta un di e personanan cu mas ta comparti su experiencia di cana den mondi riba su isla y no ta cansa, ni di cana ni di comparti. Es mas, hasta den siman, ora cu e mester bay traha, e ta saca potret di bunitesa di naturalesa.
Marvin a lanta ta hunga den mondi. Su mayornan tabata stimul’e pa ta pafo, y e mondi rond di Tanki Flip tabata ideal. Particularmente den e temporada di yobida e tabata algo pret pa pasa aden. “E area te na unda ta awor Fantastic Gardens tabata acumula awa y tabata bira un ‘moeras.’ Esey lo mester splica tambe pakico den e area aki mata ta crece asina lihe,” Gomes a splica.
Awor aki e no ta biba mucho leu di unda el a lanta. Su cas ta na Bubali. Esey ta haci’e mas facil pa e por bay traha cu bais, ya cu su trabou ta keda den e zona turistico. Y, pa su suerte, su cas ta keda banda di un mondi. “Nos ta den un area di algun cas so. Y tras di nos cas, tin un mondi, unda area natural rondona pa cas sin cu tin pasada p’e.” Ta trata di un tereno propiedad (eigendom) cu tabata di un Mericano cu a fayece. Tabata Marvin mes cu a bay busca na kadaster pa sa mas di e tereno y e tabata contento di a haya sa e intencion di e doño di tereno tabata pa laga e tereno den su estado natural. Y su yiu muhe cu a hereda e tereno, a informa Marvin cu su intencion ta pa respeta e deseo di su tata. Algo cu pa Marvin ta ‘music to his ears.’ Pasobra a pesar di ta biba den un area hopi pobla, e ta cerca di mondi.
Asina mes, e ta busca e rooinan di Aruba tur diasabra mainta, of cualkier momento cu e por. “Mi tin como cinco aña ta ‘hike’ regularmente. Mi a cuminza cu Rudy Leysner cu te ainda tin su grupo ‘Movimento ta Bida,’ y asina a conoce hopi skina di mondi di Aruba.” Hunto cu Encho Eckmeyer di Parke Nacional Arikok nan tabata explora e naturalesa di e isla. “Ami cu mi amigonan a uni na nan pa dos aña y despues nos a dicidi pa bay riba nos mes.”
Awendia, Marvin y su amigonan ta cana cu diferente grupo, semper cla pa comparti e rutanan cu nan a descubri. Pasobra esey ta e liña cora di esnan cu ta explora mondi. Comparti experiencia bunita di locual naturalesa di Aruba ta ofrece.
“Nunca mi ta fada di cana den mondi di Aruba. E mesun ruta cu por cana awe, mañan ta diferente. E ta increibel. Por cana un caminda awe, y e siguiente siman ta bolbe, ta mira diferente cos. Ta yen di cos ta cambia.” Gomes ta conta cu e ta haya hopi comentario di otro cu ta remarca cu e unico cos cu ta mira tur ora ta cadushi y tuna, “pero no ta berdad. Nos a ripara, door di cana regularmente, cu ta mira con e rooi ta cambia, con e ambiente ta cambia. Ta un tiki awa mester cay pa mira cambio.”
Tur dia tin momento di paz
E algun minuutnan cu Marvin ta tuma pa bay di su cas pa trabou no solamente ta nifica un actividad fisico diario, pero mas cu tur cos, e ta inspir’e pa ta cla pa un bon dia. “Pa mi e ta hopi dushi, mainta, pa pasa dilanti lama.” Pero e ruta banda di lama ta nifica pasa tambe banda di Bubali Plas, cu ta rico na flora y fauna.
Hopi hende a descubri mondi y canamento den mondi durante e pandemia, pero no tur a sigui. E ta algo di compronde ya cu awor tin otro actividad, pero e ta esencial pa comunidad tin aprecio pa e naturalesa bunita y diverso cu Aruba, a di ta chikito, ta ofrece. “Tin hende cu a uni nos y de vez en cuando ta sigui uni na canamento.”
E secreto di hiking, sigur esnan cu ta pasiona, ta sinta den e hecho cu nan ta stima nan pais. “No ta un joke. Mester lanta 5’or di mainta pa por sali cana. E ta un emocion cu den tur e hikers ta conoci. Si tende con hikers pasiona ta papia, e no ta bay riba e actividad riba su mes, sino pa aprecia locual e pais unda nan ta biba tin. Tur hende cu mi conoce y ta hike cu pasion, simplemente ta stima e isla.” No obstante e ora trempan, e retonan, e momento di cana den mondi ta nifica biba den e momento y goza di locual tin rond, y esey ta e miho relahamento cu naturalesa ta brinda.
Esaki ta motibo tambe cu Gomes kende ta traha den turismo ta kere cu mester aprecia con Aruba ta y esey mester ta refleha den su arkitectura. Hotelnan cu ta diseña den un paisahe Arubiano mester complementa e mesun paisahe ey y no bira algo cu ta for di su luga. Mayoria hotel no ta traha asina, cu ta un perdida di oportunidad pa resalta. “Imagina si a traha e hotel na Seroe Colorado di un forma cu el a bira parti di e naturalesa eybanda? Ta con bunita e lo tabata?”
Turistanan di e forma aki tambe lo por aprecia Aruba mas ainda. “Hopi turista cu mi ta topa y mi tin como amigo di Facebook ta bisa mi cu nunca nan a mira Aruba manera ami ta pone riba potret.” Ta hendenan cu kizas ta bay riba tour di UTV of ta keda riba beach, y ora ta mira potretnan di Marvin ta realisa cu Aruba tin hopi mas di ofrece. Den otro palabra, hikers di Aruba no solamente ta yuda den engrandece e conocemento di e paisahe Arubiano, nan ta miho embahadornan di rikesa natural di nos pais.


text:
8 di yüni
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
8 di yüni ta e di 159 dia di aña (160 den un schrikkeljaar) riba e kalènder gregoriano. Ta resta 206 dia pa finalisa e aña.
A sosodé[editá | editá fuente]
- 1929 - Na Willemstad, e militar venezolano Rafael Simón Urbina ku un 250 homber ta kapturá i plender Fort Amsterdam. E ta logra detené Leonard Albert Fruytier, gobernador di Kòrsou, i saka un motin di arma i plaka.
- 1966 - Na tur seis isla di Antias Hulandes a tuma lugá e elekshon pa Parlamento di Antias Hulandes.
A nase[editá | editá fuente]
- 1972 - Roosevelt Skerrit, polítiko di Dominica
A fayesé[editá | editá fuente]
A selebrá/konmemorá[editá | editá fuente]
- Dia Mundial di Oséano


text:
WILLEMSTAD/PHILIPSBURG – ‘Gobièrnu di Kòrsou i di Sint Maarten a registrá défisit mas abou
riba nan presupuesto di servisio ordinario na 2021, kompará ku 2020,’ asina presidente di Centrale Bank
van Curaçao en Sint Maarten (CBCS), Richard Doornbosch, ta deklará den e di dos Boletin Trimestral di
2021, publiká pa Banko Sentral. ‘Na mes momento, e kuota di debe a sigui subi den transkurso di 2021
i a yega 90,0% na Kòrsou i 62,0% na Sint Maarten. Pa 2022 tambe ta proyektá un défisit presupuestario
haltu pa tur dos pais, aunke mas abou ku na 2021,’ Doornbosch ta sigui bisa.
En bista di e krísis ekonómiko profundo kousá pa e pandemia di COVID-19 i su reperkushonnan riba
finansa públiko, Konseho di Minister di Reino a duna aprobashon pa Kòrsou i Sint Maarten desviá
for di Artíkulo 15 di Rijkswet financieel toezicht Curaçao en Sint Maarten, meskos ku tabata e kaso
na 2020. E artíkulo akí ta stipulá ku presupuesto di servisio ordinario di e gobièrnunan akí mester ta
balansá. ‘Na tur dos pais, défisit riba presupuesto di servisio ordinario a baha na 2021 kompará ku
- Esei ta danki na un bahada den gastu di gobièrnu, inkluso gastu relashoná ku COVID-19,
moderá pa un bahada den entrada, partikularmente entrada di impuesto’, Doornbosch ta splika.
Na tur dos pais, e oumento di kuota di debe públiko tabata debí na un oumento den e komponente
di debe eksterno. ‘Na 2021, Kòrsou i Sint Maarten a bolbe risibí sosten di likides di gobièrnu hulandes
den forma di fiansa di dos aña pa kompensá e pèrdida di entrada di gobièrnu debí na e pandemia, i pa
por duna sosten finansiero na e gruponan mas afektá den komunidat. Pa Kòrsou, e sosten di likides
risibí tabata na balor di NAf. 244,0 mion, mientras ku Sint Maarten a risibí NAf. 117,7 mion,’
Doornbosch ta indiká.
El a sigui splika ku finansa públiko lo keda un punto di preokupashon na 2022, ya ku tantu gobièrnu
di Kòrsou komo di Sint Maarten ta antisipá défisit haltu riba nan presupuesto di servisio ordinario,
aunke mas abou ku na 2021. Komo resultado, tur dos gobièrnu lo tin mester di fiansa òf sosten di
likides pa por kubri e défisitnan proyektá. ‘Ta bini aserka ku e sosten di likides ku e gobièrnunan a
risibí durante e pandemia mester wòrdu paga bèk na 2022. Mirando e situashon aktual di finansa
públiko, e gobièrnunan lo tin ku negoshá refinansiamentu di e fiansanan akí ku Hulanda,’ segun
Doornbosch.
E teksto kompleto di e Informe di Presidente i e di dos Boletin Trimestral di Banko pa 2021 ta
disponibel riba website di Banko Sentral na www.centralbank.cw bou di e sekshon Publications.


text:
ORANJESTAD – Den presencia di un grupo grandi di mucha y adulto, Prome Minister Mike Eman hunto cu Edwin Tromp, director di FCCA, a pone e prome bloki pa fundeshi di e mini cancha di futbol banda di e casnan di FCCA na Cura Cabay Zuid. E mini cancha aki ta situa riba un area deportivo cu ta bay wordo desaroya pa habitantenan di e compleho residencial aki.
Diaranson mainta tabatin un ceremonia riba e tereno cu a wordo cumpra door di FCCA pa desaroya e area aki pa su clientenan. E compra tabata necesario, ya cu den e area mes di e casnan no tabatin mas espacio disponibel. Edwin Tromp, director di FCCA, a splica cu desaroyo di e proyecto aki ta algo cu e fundacion tin palabra cu Gobierno for di aña pasa caba. Pero a tarda door cu mester a finalisa compra di e tereno. “Awo cu e ta cla nos ta dal bay,” Tromp a bisa.
Mini canchanan di futbol, cubri cu yerba artificial, ta e vision di Prome Minister MikeEman y su Gobierno pa wordo construi den diferente bario rond Aruba. Ta proyectonan ta trahando riba nan pa algun aña caba. Esaki a wordo logra caba na Bushiri y Madiki, y awor por bisa cu esun di Cura Cabay Zuid ta birando un realidad. “Nos tabata kier pa e proyecto aki por a keda finalisa pa e muchanan por haci uzo di dje durante vakantie grandi di scol, pero no a logra. Nos ta spera cu e por ta cla hopi lihe pa e muchanan por haci uzo di dje durante herfstvakantie,” Prome Minister Eman a bisa.
E mandatario ta super contento pasobra e ta algo cu su Gobierno a papia hopi di dje, no solamente internamente pero tambe cu FCCA. Hasta a traspasa casnan cu ta cay bou di Gobierno pa FCCA, y realisacion di prestamo, pa e fundacion por haya mas entrada, pa di e forma aki por realisa e pensamento di Gobierno pa brinda un miho calidad di bida pa ciudadanonan di e complehonan residencial manera esun na Cura Cabay Zuid.
E proyecto aki, Eman a bisa, no solamente ta dirigi riba e muchanan, ya cu ademas di e mini cancha deportivo cu yerba artificial, tin un “exercise track” cu por wordo uza sea pa cana of core. Tambe ta bay tin mashinnan di ehercicio, manera esnan cu tin riba Linear Park. “Nos a bin ta trahando pa prome logra un miho calidad di bida pa nos ciudadanonan, renobando cas y barionan, construyendo areanan di recreacion of di deporte. Nos ta logrando esaki y den e siguiente Gobernacion ta sigui pa e siguiente plan, cu ta pa construi complehonan residencial, treciendo un balansa pa crea un comunidad cu ta biba y percura pa otro”.